text
stringlengths 248
25.3k
| label
stringclasses 10
values |
|---|---|
Туспуктэм: Удмуртиысь йӧскалык политикая министерстволэн пресс-службаез Наталия Сильвестрова 3-тӥ инвожое Алнаш ёросысь Пор Гондыргуртын поръёслэсь «Семык» элькун шулдыръяськонзэс пусйизы. Праздниклэн учкетэз пор мифологиен герӟаськемын вал. Со сярысь Удмуртиысь йӧскалык политикая министерстволэн пресс-службаез ивортӥз. Туэ Семык 27-тӥзэ ортчиз. Шулдыръяськонзэ Удмуртиысь, Марий Элысь, Татарстанысь делегациос вуылӥзы. « Ми шумпотӥськомы, одӥгез тужгес но чебер шулдыръяськон – Семык – милемыз люказ шуыса. Сое пор калык туж яратэ. Поръёс дауръёс ӵоже асьсэлэсь кылзэс, сюлме пырись крезьгурзэс, сям-йылолъёссэс утьыны быгатӥзы. Азьланяз но озьы мед луоз » Эдуард Петров, Удмуртиысь йӧскалык политикая министр Куноос понна образовательно-развлекательной программа, куиськонъя мастер-классъёс, калык арбериосын но синпельёсын адӟытон-вузкарон, вашкала сиён-юон радъямын вал. Мылкыд-карисьёс музейлэн экспозициеныз, шулдыръяськонлэн аспӧртэмлыкъёсыныз тодматскыны быгатӥзы. Шулдыръяськонлэн пумаз Алнаш ёрослэн тӧроез Алексей Семёнов Семыклэсь тодметсэ Грах ёрослэн тӧроезлы Виктор Беловлы сётӥзы. Вуоно арын праздник ӵапак отын ортчоз. Тодэ вайытом, бесерманъёслэн «Көрбан» йӧскалык шулдыръяськонзы 11-тӥ инвожое Глаз ёросын ортчоз, удмуртъёслэн Герберзы – 17-тӥ инвожое Вотка ёросын. Бигерысь удмуртъёс «Гырон быдтон» шулдыръяськоназы 17-тӥ инвожое Кукмор ёросэ люкаськозы, элькун Сабантуй Ижкарын 24-тӥ инвожое ортчоз. Нош Финн-угор сиён-юонъя «Быг-Быг» фестивальын Шаркан ёросын нырысьсэ кык нунал юмшаны луоз. Тегъёс: праздникъёс поръёс Алнаш Удмуртия | Лулчеберет но туризм |
Анжелика Тихонова корреспондент Ижкарысь чугун сюрес вокзал азьын площадьын быдэс дуннелы тодмо крезьгурчилэсь Пётр Ильич Чайковскийлэсь синпелетсэ пуктыны быгатозы. Со сярысь Ижкарысь администрацилэн пресс-службаез ивортэ. 25-тӥ пӧсьтолэзе сыӵе пумкылъян Историен но лулчеберетэн герӟаськем синпелетъёсты утёнъя, урамъёслы, пролкаослы но дугдылонниослы ним сётонъя но воштонъя ӧри кутӥз. Ӧрилэн кенешоназ лулчеберет кылёсбуръя «Русский мир» центрлэн тӧроезлэсь, Сьӧлтаысь казакъёслэн огазеяськонзылэн атаманэзлэсь, казакъёслэн Верховой Камско-Хлановской округъя огинысьтызы войсковой старшиналэсь Алексей Зоринлэсь вазиськонзэ эскеризы. Вазиськонын крезьгурчилэн вордӥськем шаерезлэн шоркараз синпелет пуктонлэн кулэлыкез пусъемын. Синпелетлэн авторез Виктор Овчинников верамъя, элькунлэсь но солэн шоркаезлэсь туссэ кылдытонын промышленность гинэ ӧвӧл, гуманитарной люкетэз но бадӟым инты басьтэ. Синпелетэз Ижкарысь чугун сюрес вокзал доры пуктыса шонер луоз. Со интыез кармылэн капакаосыз юнме уг нимало Виктор Овчинников, синпелетлэн авторезӦрилэн ёзчиосыз Пётр Чайковскийлы синпелетэз чугун сюрес вокзал доры пуктыны луонлыкез Ижкар администрациысь архитектурая но карез лэсьтонъя валтӥсь управленилэсь ӵектонъёссэ лыдэ басьтыса соглаштӥзы. Тегъёс: Ижкар Удмуртия Чайковский синпелет чугунсюрес | Лулчеберет но туризм |
Майя Бывальцева Удмуртиысь укмыс школаосы укмыс ПАЗ автобусъёс вуизы. Соос федерал программа улсын басьтэмын. Одӥг автобус 1 миллион 800 сюрс манет сылэ, оглом — 16 миллион манетлэсь трос. Со Росси Федерациысь кивалтэтлэн косэмезъя Светлана Болотникова, Удмуртиысь дышетонъя но тодосъя министрВыль машинаос вужъёссэ воштозы. Тодэ вайытом, 2017-тӥ арысь 1-тӥ толшорысен 10 арлэсь кема ужам автобусъёсын пиналъёсты нуллыны уг яра. Министрлэн верамезъя, али элькунын 78 машинаослэн ужан вакытсы йылпумъяське ни. «Оскомы, Росси Федераци ласянь коньдон эшшо висъяськоз на шуыса, Россиысь Дышетонъя министерствоын ми вераським со сярысь, возьмаломы эшшо одӥгзэ федерал программаез. Удмуртиын коньдон висъяське ни», — пусйиз Светлана Болотникова. Автобусъёсты Вавож, Каракулино, Кияса, Пичи Пурга, Шаркан, Якшур-Бӧдья, Яр, Дэри ёросъёсысь но Ижкарысь школаос басьтозы. Министрлэн верамезъя, Удмуртилэн шоркарысьтыз школае выль техника кема аръёс ӵоже нырысьсэ вуэ. «Вань 70 номеро школа, отчы матысь ёросъёсысь трос пиналъёсы нуо-ваё. Кышкыттэмлыкъя куронъёсты быдэстон понна соослы автобус висъяно луиз», — вераз элькунысь дышетонъя но тодосъя министр. Машинаосы тахограф, ГЛОНАСС пуктэмын. Ӧсъёсыз усьтэмын ке, автобус уз вырӟы, озьы ик солэн ӝоглыкъя уретонэз вань — часкын 60 иськемозь. Тодэ вайытом, кылем арын толсуре Удмуртие федерал программая вить «Газель» вуиз. Соосты Шаркан, Можга, Алнаш, Каракулино, Красногорск но Ува ёросъёсысь школаос басьтӥзы. Тегъёс: Дышетон Ижкар Удмуртия пиналъёс школаос автобусъёс | Дышетон но тодос |
vk.com (Татьяна Чернова) Майя Бывальцева 23-тӥ тулыспалэ улонысь кошкиз удмурт кылбурчи, Удмуртиысь гожъясьёслэн огазеяськонзылэн ёзчиез Лидия Чернова. Со сярысь нылыз Татьяна Чернова ивортӥз. « Туэ 1-тӥ апреле солы 95 арес тырмысал. Одӥг толэзь мында гинэ кылемын вал юбилеез дырозь. <…> Мугорысьтым туж вӧсь люкетэз ишкалскиз кадь бордысьтым, со ноку уз бурмы » Татьяна Чернова, кылбурчи, Лидия Черновалэн нылыз Лидия Дмитриевна Черноваен люкиськон 25-тӥ тулыспалэ 13 часысен Зураысь лулчеберет юртын ортчоз. Ватсалом, нылпи кылбурчи Лидия Чернова 1927-тӥ арын 1-тӥ оштолэзе Эгра ёросысь Зура черкгуртын вордскиз. 16 аресаз Ижысь заводэ ож тӥрлык лэсьтонэ басьтӥзы. Быдӟым Атыкай ож бере бухгалтере дышетскиз, 14 ар пала лыдъян-чотын ужын тыршиз. 1961-1977 аръёсы Можга ёросысь Пазял гуртысь лыдӟетъюртын ужаз. Нырысь кылбуръёсыз газетъёсын но журналъёсын печатласькизы, 1965-тӥ арын огъя кылбур бичетэ но пыризы. Борысь аслаз кӧня ке книгаосыз потӥзы. Берло аръёссэ Ижкарын улӥз. Ивортодэтъя «Удмуртия» агентстволэн редакциез Лидия Черновалэн ӵыжы-выжыосызлы, матысь адямиосызлы куректэмзэ вера. Тегъёс: кулон гожъясьёс Ижкар Удмуртия | Мерлык |
Туспуктэм: Руслан Нуриахметов Майя Бывальцева 1-тӥ толшоре Удмуртиын пилемо улоз, уйин ӧжыт, интыосын золгес лымыялоз, нуназе кӧня ке лымы усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйн шундыӝуан палась, нуназе лымшор но шундыӝужан вискысь секундскын 6-11 метре пельтоз. Уйин элькунъя -11...-16, нуназе -4...-9 градус возиськоз. Сюресъёс вылын йӧвалег, лымы вӧлдэт. Омыр зӥбет луло узвесь юбоя 746 миллиметр луоз, омырлэн мускытлыкез — 85 процент. Тодэ вайытом, улосвыл Гидрометцентр ивортэмъя, вуоно арня кутсконын куазь лымыё луоз, арня шорын шуак кезьытскоз Тегъёс: куазь Удмуртия | Инкуазь |
Майя Бывальцева «Справедливая Россия» Удмуртилы тӧроез быръёнъёсы Фарид Юнусовез ӵектӥз. Пуксёнэ, 4-тӥ пӧсьтолэзе, со сярысь ивортэмын партилэн улосвыл ёзэтэлэн сайтаз. Партилэн конференциез Ижкарын 3-тӥ пӧсьтолэзе ортчиз. Отын Юнусовлэсь гинэ кандидатуразэ эскеризы. Азьвылгес солы дурбасьтэмез сярысь вераз партилэн кивалтӥсез. Улосвыл ёзэтлэн азьветлӥсез понна куаразэс сётӥзы 44-ез делегатъёс, пумит — 6. Ватсалом, Удмуртилэн Кун Кенешаз депутатэ ӵектон понна кандидатъёслэсь лыдметсэс «Справедливая Россия» партилэн улосвыл ёзэтэз 15-тӥ пӧсьтолэзёзь юнматыны чакла. Удмуртилы тӧроез но Кун Кенеше депутатъёсты быръёнъёс 10-тӥ куарусёнэ ортчозы. Азьвылгес верамын вал, улосвыл кивалтӥсез быръёнъёсын Удмуртилэн тӧроезлэсь ужзэ огдырлы быдэсъясь Александр Бречалов «Единая Россия» партилэн кандидатэз луоз шуыса, Владимир Бодров КПРФ-лэсь мыноз, ЛДПР-лэсь — Тимур Ягафаров, «Коммунистическая партия социальной спправедливости» огазеяськонлэсь — Андрей Иванов. Тегъёс: Политика быръёнъёс Удмуртия СправедливаяРоссия | Политика |
Майя Бывальцева 2021-тӥ арын Удмуртиын 63,3 иськем улосвыл сюресъёсты тупатъялозы. 2-тӥ южтолэзе Удмуртиысь транспортъя но сюрес возёсъя министерство бордысь мер кенеш Росси азьмуртэн Владимир Путинэн кичӧлтэм «Кышкыттэм но ӟечлыко автомобиль сюресъёс» йӧскалык ӵектос улсын тупатъяно люкетъёсты юнматӥз. Со сярысь улосвыл тӧролэн но кивалтэтлэн пресс-службазы ивортэ. Ӵектэм объектъёсты ми калыклэн кулэяськонъёсыз но улосвылысь экономикаез азинтон ласянь рос-прос эскеримы. Нокыӵе замечаниосмы ӧз кылдэ – лыдмет понна огкылысь дурбасьтӥм. Пусйымон объектъёс пӧлын Можга – Вавож сюресэз ниманы луоз, со палан али пудо вордон огъет туж умой азинске. Валамон, сюрес отын улӥсьёслы гинэ ӧвӧл, продукциез поттон понна туж кулэ. Али отын сюрес туж урод Наиль Зиятдинов, Удмуртиысь транспортъя но сюрес возёсъя министерство бордысь мер кенешлэн тӧроезВалтӥсь объектъёс вуоно арлы лыдметэ одно ик пырозы. Нырысь ик со бадӟым ёрос центръёсты герӟась сюресъёс: Ижкар – Ува, Можга – Вавож, Сарапул – Вотка, Якшур-Бӧдья – Шаркан но мукетъёсыз. Тупатъяно люкетъёслэн лыдметсы: Глазов – Яр – Пудем (км 22+195 – км 23+695, км 24+130 – км 26+396); Ижкар – Ува (км 22+690 – км 35+190); Сарапул - Вотка (км 29+144 – км 33+744); Ижкар – Люк (км 13+600-км 21+600); Ижкар котыртӥ сюреслэн Ижкар – Аэропорт сюрес дорысен Ижекар – Вотка сюрес дорозь люкетэз (км 0+000 – км 10+085); Ижкар – Ува (км 60+060 – км 65+060); Брангурт – Кияса (км 0+038 – км 8+000); Можга – Вавож (км 17+000-км 23+800); Якшур-Бӧдья – Шаркан (км 7+800- км 12+400). Резерв объектъёс борды басьтӥськозы, коньдонэз шыръяны луиз яке ватсаса висъязы ке. Со Ува – Сюмси, Эгра – Сьӧлта – Сюмси – Киров улосвылэн гож, Алнаш – Грак, Кияса котыр сюрес но мукетъёсыз. Кызьы пусъемын ивортонын, вуись арлы лыдметэз Удмуртиын такем вазь ӧз кылдытъялэ на вал. Сыӵе пумкылъян коньдонэз ӝегатскытэк висъяны луонлык сётоз, ӵапак сыӵе курон Россилэн азьмуртлэн Владимир Путин тӧрлык ёзэсъёс азе пуктэ. Кылем 10 толэзь ӵоже заказчикъёс ужкагазъёс дасяны, торгъёс ортчыны кулэ. Нош подрядчикъёс, быдэстоно ужъёслэсь быдӟалазэс азьвыл ик тодыса, пичигес дунъёсын материалъёс басьтыны, техникаез но ужан тӥрлыксэс выльдыны быгатозы. «Кышкыттэм но ӟечлыко автомобиль сюресъёс» йӧскалык ӵектосэз быдэсъян улсын Ижкар агломерациысь 85 процентсэ сюресъёсты эсэп куронъёслы тупась карыны кулэ. 2021-тӥ арын со лыдпусэз 63-ысь 70 процентозь вуттыны чакламын. Тодэ вайытом, 2020-тӥ Удмуртиын пӧртэм программаосъя 240 иськем пала сюресъёсты тупатъялозы. Ижкарысь сюресъёсты выльдыны 488 миллион 400 сюрс манет кутозы. Тегъёс: Авто Ижкар Удмуртия сюресъёс тупатъянужъёс 100ар | Авто |
Майя Бывальцева Удмуртиысь гурт ёросъёсысь школаос пиналъёсты нуон-ваён понна 17 выль автобусъёс басьтӥзы. Со сярысь журналистъёслы элькунысь дышетонъя но тодосъя министр Светлана Болотникова вераз. Туннэ ми 17 автобусъёсты сётӥськом. Но оглом соос 37. Но со вань кулэяськон ӧвӧл. Вань кулэяськон – 61 автобус, со вужмемъёссэ, 10 арлэсь кем ужамъёссэ воштыны гинэ. Со сяна, выль школа маршрутъёс усьтӥсько на Светлана Болотникова, Удмуртиысь дышетонъя но тодосъя министрУдмуртиысь кивалтэтлэн тӧроезлэн воштӥсез Анатолий Строков верамъя, «Образование» йӧскалык ӵектосын дышетсконниослы автобусъёс висъян ӧр вань. Дэри ёросысь Ожмос черкогуртысь шор ёзо школалэн кивалтӥсез дышетсконниос понна программалэсь бадӟым кулэлыксэ пусйиз. Солэн кылъёсызъя, вуж автобуссылэн ужан дырыз потэмын ни, соин ик ӵем тӥяськылӥз. Туннэ школаын 305 пиналъёс дышетско, со пӧлысь 88-эз бускель вить гуртъёсын но черкогуртын ик школалэсь кыдёкын улӥсьёс. Та программа паркез ужамон югдурын возьыны юрттэ. Табере кивалтӥсьлэн йырыз уг висьы ни, пиналъёсты занятиосы уз вае шуыса. Табере соосты шуныт автобусэн школаозь вуттозы шуыса тодо ни Татьяна Новокрещенова, Ожмос черкогуртысь шор ёзо школалэн кивалтӥсезОглом элькунлы 37 школа автобусъёс сётӥзы: 15-ез ГАЗ маркаен, вить «Фордъёс», 15-ез ПАЗ но кыкез УАЗ маркаен. Техникалэн огъя дуныз 79 миллион 861 сюрс манет. Тодэ вайытом, элькунысь эмъяськонниослы санитар транспорт вуиз. Тегъёс: Авто Ижкар Удмуртия школаос автобусъёс СветланаБолотникова | Авто |
Майя Бывальцева Удмуртиысь 6 шуръёсын йӧэз пуштытъян ужъёсты нуозы. Со сярысь ивортӥзы элькунысь поисково-спасательной ёзэслэн пресс-службаяз. Ужъёсты 28-тӥ южтолэзьысен кутскизы. Соосты ортчытозы: — Сюмси ёросын Кильмезь но Вало шуръёсын; — Дэбес но Балезино ёросъёсын Чупчи шурын; — Кез ёросын Пызеп но Чупчи шуръёсын; — Эгра ёросын Ита шурын; — Вотка ёросын Сива шурын. Пресс-службалэн ивортэмезъя, пуштытъян ужъёсты ортчыто тулыс тудву дыръя шуръёсын йӧлэсь ӵыпетъёс медаз кылдэ шуыса. Тодэ вайытом, МЧС-ын азьвылгес ивортӥзы вал, Удмуртиын тудвулэсь тужгес лек вакытсэ 15–24 оштолэзе возьмало шуыса. Вутудӟонлы кышкытлык вань 19 муниципал кылдытэтъёсын. Тегъёс: Мерлык МЧС Удмуртия тудву тулыс | Мерлык |
Туспуктэм: Кристина Галяутдинова Наталия Сильвестрова 16-тӥ толшоре Удмуртиын пильмо луоз, кӧня ке лымыялоз, нуназе интыосын золгес. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор палась, лымшор но шундыӝужан вискысь секундскын 9-14 метре пельтоз. Омырын уйин -11…-16, нуназе -6...-11 градус возиськоз. Сюресъёс вылын йӧвалег, интыосын лымы пельтэмъёс. Омыр зӥбет луло узвесь юбоя 746 миллиметр луоз, омырлэн мускытлыкез – 75 процент. Тодэ вайытом, Удмуртиын таяз арняе шунытгес, но лымыё куазь возиськоз. Тегъёс: куазь Удмуртия | Инкуазь |
Анжелика Тихонова корреспондент Шутэтскон нуналъёсы, 29-30 куартолэзе, Удмуртие зоръёс вуозы шуыса чаклало. Со сярысь элькунъя Гидрометцентрлэн пресс-службаез ивортӥз. Матысь уе омырын +8...+13 градус, ӵуказе нуназе +23…+28 градус шуныт луоз. Но нуналлэн кыкетӥ люкетаз гудыръялоз, чилекъялоз, дырын-дырын кисьтыса зороз шуыса возьмало. 30-тӥ куартолэзе кезьыт фронт ортчоз, температура лэзькоз. Уйин +11…+16, нуназе +16…+21 градус луоз. Тросаз ёросъёсын ӧжытак, интыосын золгес, зороз, озьы ик гудыръялоз Удмуртиысь Гидрометцентрлэн пресс-службаез31-тӥ куартолэзе зорыны кулэ ӧвӧл, но температура эшшо улӥе лэзькоз шуыса ало. Уйин +3…+8 градус, нуназе +13…+18 градус гинэ луоз. Куд-ог интыосын музъем вылын 0…-1 градусозь кынтоз. Нырысь-валысь чакламъя, инвожо кутсконын салкым но кӧс куазь возиськоз. Уйин +3…+8 градус котыр луоз, куд-ог интыосын музъем вылын 0…-1 градусозь кынтыны быгатоз. Нуназе +15…+20 градус котыр луоз. Тегъёс: Ижкар Гидрометцентр Удмуртия инкуазь | Инкуазь |
Туспуктэм: Константин Вознесенских Анжелика Тихонова корреспондент 14-тӥ пӧсьтолэзе Удмуртиын коронавируслы 1 сюрс 689 эскеронъёс ортчытӥзы, 27 муртлэсь висёнэз шараязы, соос пӧлын 14 аресозь кык пиналъёс но 65 арессэс ортчем сизьым арлыдоос. Эмъяськонниосы сизьым адямиез интыязы. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 794 адямиез эмчиос чакласа возё. Эмъяськонниосын кыллись 43 висисьёслэн тазалыксы шоро-куспо лыдъяське, куать муртлэн – секыт, куинез соос пӧлысь тыосты шокатӥсь аппарат улын кыллё. 5 адями висёнэз вормиз. Улонысь кошкемъёс ӧвӧл. 15-тӥ пӧсьтолэзьлы Удмуртиын коронавирусэн черлан 167 сюрс 723 учыр лабораториосын зэматэмын. 167 сюрс 723 мурт йӧназ. 4 сюрс 47 адями улонысь кошкиз, со пӧлысь 3 сюрс 847-ез – юнматэм диагнозэн. 699 сюрс 1 мурт вакцинациез ортчиз, со пӧлысь 559 сюрс 274 адями кыкетӥ компонентсэ но басьтӥз. 171 сюрс 792 адями ревакцинациез ортчиз. Тодэ вайытом, 13-тӥ пӧсьтолэзе Удмуртиын 23 муртлэсь висёнэз шараязы, эмъяськонниосы укмыс адямиез интыязы. Тегъёс: Удмуртия Ижкар Тазалык коронавирус | Тазалык |
Майя Бывальцева Дэри черкогуртлэн шор люкетэз 19-тӥ коньывуонэ электротылтэк кылёз. Иворъёсъя «Удмуртия» агентстволэн корреспондентэзлы со сярысь веразы Дэри ёросысь электротыл герӟетлэн диспетчерскояз. Тылэз кысозы «Аэропорт» подстанциын вуж тӥрлыкез воштонэн валче. Чакланъёсъя, электротыл уз луы 9 часысен 17 часозь. Тегъёс: Мерлык Удмуртия автозавод электрокужым | Мерлык |
Майя Бывальцева 20-тӥ толсуре Алнаш ёросын куинь выль фельдшер-акушер пунктъёс усьтӥзы. Со сярысь Удмуртиысь Тазалыкез утёнъя министерстволэн пресс-службаез ивортэ. Нырысетӥ эмъюрттэт сётӥсь пунктъёс Кузьмгуртын, Мукшурын, Юмъяшур усьтӥськизы. Азьвыл ФПА-ёс пу юртъёсын ужазы, нош Мукшурын фельдшер-акушер пунктысы чик ӧй вал. Табере та гуртъёсын улӥсь 837 адямилэн туала куронъёслы тупась юртын но эм тӥрлыкен тазалыксэс утьыны луонлыксы кылдӥз. Тодэ вайытом, туэ гудырикошконэ Алнаш ёросысь Кузьымгуртын ФАП ужаны кутскиз. 19-тӥ толсуре Шаркан ёросысь Пупъя (Чужегово) но Кулак гуртъёсын выль фельдшер акушер пунктъёсты усьтӥзы. Ар пумозь элькунын эшшо куать таӵе эмъяськонниос усьтыны чаклало. Тегъёс: Тазалык Удмуртия Алнаш | Тазалык |
Майя Бывальцева Анжелика Тихонова корреспондент Ижкарысь Егитъёслэн ивортодэтъя но ресурсъя центрзылэн (МИРЦ) «Арт-резиденция» ужъюртаз «Юмок» удмурт театр усьтӥзы. Кызьы вераз ивортодэтъя «Удмуртия» агентстволы ужъюртысь егитъёсын ужанъя ӧнерчи, ӵектослэн кылдытӥсез но кивалтӥсез Дарали Лели, театрын искусстволэн та удысэныз тунсыкъяськисьёс шудозы. Милям театрамы шудозы Ижкарысь егитъёс, студентъёс, ужась калык, кытын-отын школьникъёс, шуом, Кузебай Герд гимназиысь пиналъёс ветлӥзы. Мон малпасько, со сыӵе эрико инты – театр, куке мылкыд карисьёс вазиськыны быгато но со мылкыдзы ӝуа ке, со мон понна валтӥсез Дарали Лели, «Юмок» театрлэн кивалтӥсезДарали Лелилэн верамезъя, алӥ валтӥсез ужпум актёръёсты, режиссёръёсты герӟан, туала удмурт театрен вырись ӧнерчиосты огазеян бордын. «Юмок» театрын нырысь ик туала удмурт авторъёсты пуктыны кулэ, но соос чиньыен лыдъямон гинэ, шуэ со. Но ӵапак та ӵектос гожъясьёслы пьесаос кылдытыны мылкыд сётыны быгатоз. Мынам берло дыре вань мылкыды гожъяны пьесаос, и валасько, мынам аслам авторской адӟонэ со, конечно, туж пӧртэм, кыӵе ке классической драматургияозь мон ӧй на буды, рос-прос кыӵе ке бадӟым трагедиос, драмаос гожъянозь. Но ӵапак тани таӵе егитъёслы сӥзем театрын луэ усьтыны аслэсьтыд потенциалдэ Дарали Лели, «Юмок» театрлэн кивалтӥсезКуартолэзе ини театрын нырысетӥ ужзэс возьматыны малпало – Дарали Лелилэн пьесаезъя «Юмок» спектаклез. Рольёсты егит актёръёс Дмитрий Чернов но Мария Иконникова шудозы. Авторлэн верамезъя, пьесалэсь жанрзэ со ачиз но вераны уг быгаты на – комедия яке драма. Нош сӥзьыл выль уж борды басьтӥськозы. Со егит удмурт драматурглэн Сергей Антоновлэн «Троллейбус» пьесаез луыны быгатоз. Тодэ вайытом, солэсь кыксэ ужзэ Удмуртиысь Йӧскалык театрын пуктӥзы ни. Мынам туж бадӟым мылкыды вань Сергей Антоновлэсь пуктыны пьесазэ. «Троллейбус» нимаське со. Со потэмын вал кӧня ке ар талэсь азьло «Инвожо» журналлэн «Драматургия» альманахаз. <…> Мон понна эшшо тунсыко опыт луысал пуктыны кыӵе ке но туала финн-угор авторъёсты берыктыса удмурт кылэ Дарали Лели, «Юмок» театрлэн кивалтӥсезСолэн азьланезлы малпанъёсаз - эстон, мадьяр пьесаосты лыдӟылон, удмурт но финн-угор произведениосты ӟуч кылын пуктон но озьы Ижкарын улӥсьёсты туала удмурт но финн-угор драматургиен тодматон. Оглом, та ӵектослэн ужпумез – туала искусствоез, туала театрез бугыртон, шуэ Дарали Лели. Милям одӥг гинэ удмурт театрмы вань, и со сыӵе традиционной, солэн репертуарез ӧжыт герӟаськемын туала удмурт улонэн, со яке кыӵе ке классика, яке со удмурт спектакльёс, кудъёсыз гожтэмын вал ини совето вакытэ. Туалаез отын ӧжытгес. Туала мон понна - со ваньмыз, мар али нунал сярысь Дарали Лели, «Юмок» театрлэн кивалтӥсезДарали Лелилэн верамезъя, выль удмурт театр вашкалазэ но туалазэ, озьы ик пӧртэм жанръёсты огазеяны тыршоз. Та ласянь со Венгриысь но Румыниысь мадьяръёслэн ужан амалзылы синмаськем. Мон туж зол синмаськи, кызьы соос быгатӥзы огазеяны туала театрез, туала хореографиез но вашкала сям-йылолъёсты, эктонъёсты. Малпасько, азьланяз но мукет удмурт театрлэн одӥгез тодметэз луыны быгатоз сыӵе междисциплинарной, шуом, яке мультижанровой сыӵе шӧмыз, куке огазе герӟаськемын, шуом, вашкала эктонъёс но туала театр, туала хореография но удмурт традиционной кыӵе ке но костюмъёс, сыӵе пӧртэм-пӧртэм палъёсты огазе герӟаса, видеоарт но удмурт кылбурет. Туала театр но туала улонлэн одӥгез валтӥсез тодметэз луэ, сыӵе тӥни пӧртэм жанръёс вискын луись искусство Дарали Лели, «Юмок» театрлэн кивалтӥсезВатсалом, Арт-резиденциын «Юмок» театрез усьтон 18-тӥ южтолэзе Дарали Лелилэсь «Тулыс бал (Урод виръёс)» пьесазэ лыдӟонэн кутскиз. Нялтас вераса, Удмуртиысь Йӧскалык театрын но карел яке фин пьесаез пуктон пумысен малпасько. Тегъёс: Ижкар Театр егитъёс Удмуртия удмуртъёс | Лулчеберет но туризм |
Наталья Тетерина 27-тӥ куарусёнэ Пермь улосвылысь Чайковский карын удмурт лулчеберетлы сӥзем ӝыт ортчоз. Пумиськон ар ӵоже быдэстӥськись «Бабушкин сундучок – кладезь традиций» ӵектослэн йылпумъянэз луоз, шуиз ивортодэтъя «Удмуртия» агентстволы проектлэн авторез, удмурт фольклоръя «Зарни сӥзьыл» йӧскалык ансамбльлэн кивалтӥсез Людмила Филиппова. Солэн кылъёсызъя, Азьмуртлэн фондысьтыз грант утэм ӵектос Пермь улосвылысь пиналъёсты удмурт калыклэн лулчеберетэныз тодматонъя ужрадъёсты огазеяз. Отын пыртэмын вал удмуртъёслэн йылолъёссы. Мастер-классъёс ми возьматъямы, кызьы уксётӥрлык лэсьтӥське, кыӵе пужыятӥськонъёссы вань удмуртъёслэн. Ӟустариослэсь шобрет дышетӥм вурыны. Сюан йылолъёсты возьматӥм школаысь покчи но бадӟым классъёслы Людмила Филиппова, «Зарни сӥзьыл» ансамбльлэн кивалтӥсезӴектосэз йылпумъясь ӝытэз радъясьёс «Семейные традиции» нимазы. Пумиськонын Пермь улосвылысь творчествоя 8 коллективъёс пӧртэм йылолъёсты возьматозы. Людмила Филиппова верамъя, пыриськисьёс пӧлын ӟуч коллектив но вань. Со учкисьёсты армие келян йылолэн тодматоз. Озьы ик ужрадын суредаськон конкурслы йылпумъянъёс лэсьтозы. Нылпиос суредазы, кызьы соос удмурт лулчеберетэз адӟо. Отчы 6 аресысен 18 аресозь пиналъёс пыриськизы Людмила Филиппова, «Зарни сӥзьыл» ансамбльлэн кивалтӥсезВатсалом, «Бабушкин сундучок – кладезь традиций» проектэз быдэстонлы Азьмуртлэн грантъёсъя фондэз 260 сюрс манет пала висъяз. Тегъёс: Лулчеберет Чайковский удмуртъёс йылолъёс | Лулчеберет но туризм |
Майя Бывальцева Туннэ, 26-тӥ пӧсьтолэзе, Ижкарысь Егитъёслэн ивортодэтъя но ресурсъя центрзылэн (МИРЦ) «Арт-резиденция» ужъюртаз удмурт кылъя «Ар кыл» курсъёс йылпумъясько. Но гудырикошконэ дышетсконэз азьланьтыны малпазы. Со сярысь ивортодэтъя «Удмуртия» агентстволы курсъёсты радъясь но нуись, «Арт-резиденциысь» егитъёсын ужанъя ӧнерчи Дарали Лели вераз. Солэн верамезъя, кык арня ӵоже валамон луиз, дышетонэз азьланьтыны кулэ, сыӵе мылкыдзы курсъёсы ветлӥсьёслэн но. Мон туж шумпотӥ, сыӵе мыло-кыдо студентъёс вань шуыса. Шӧдӥське, тодэмзы потэ шуыса кылэз. <…> Азьланьтом август толэзе эшшо. Мылкыд карисьёс луизы ке, сӥзьыл яке тулыс но курсъёс лэсьтом на, оло Дарали Лели, удмурт кылъя «Ар кыл» курсъёсты нуисьКурсъёсы нырысь ик 12 адями лыктӥз, но нуналмысь ветлӥсьёсыз вить кузя гинэ кылизы. Со умой ини, соослэн инъет кылдытэмын, шуэ Дарали Лели. Солэн верамезъя, кыл шӧдонэз котькуд адямилэн пӧртэм: кинлы ке со капчигес сётӥське, кинлы кет уж секыт йӧтэ. Верасько шугенгес ай. Дуско дорын ужало но, учком. Доразы, оло, гуртысь ужзэс тросгес лэсьтозы гудырикошконлэн кутсконаз шутэтскытозязы. Пӧртэмесь: кин ке но вала, но уг вераськы, кин ке но чылкак но уг тоды. Ӟучомем удмуртъёслы капчигес, нош кин чылкак ӟуч – уг тоды, уг вала, соослы шуггес Дарали Лели, удмурт кылъя «Ар кыл» курсъёсты нуисьАлександра Власова выжыезъя ӟучо-удмурто. Анаез ласянь вань ӵыжы-выжыосыз - удмуртъёс, но ачиз уг вераськы, кӧня ке вала гинэ. Арлы будэмъя валасько, выжыосыд, аслад кунэд, вордскем интыед борды кыстӥськон кылдэ шуыса. Пушкам туж вӧсь но ӝож вал, выжыосы удмурт, нош мон кылэз уг тодӥськы шуыса. Луонлык кылдӥз бере, сое одно кутоно шуыса малпай Александра Власова, удмурт кылъя «Ар кыл» курсъёсы пыриськисьНылмурт гудырикошконэ дышетсконзэ азьланьтыны малпа. Али удмурт кылын интервью сётыны ӧз дӥсьты, ляб тодӥсько на шуиз. Но аслыз чутрак ужпум пуктӥз – анаезлэн ӵыжы-выжыосыныз удмурт кылын вераськоно. Туннэ песянаелы жингыртӥ но удмурт кылын вераськыны кутски, со монэ ӧз но вала, угось мон уг вераськиськы вал. Но, валамон, со туж шудо вал, малы ке шуоно со солэн анай кылыз, со шумпотӥз, нунокъёсыз лулчеберетсэ но кылзэ гажало, асьсэлэн пиналъёссылы сётыны тыршо шуыса Александра Власова, удмурт кылъя «Ар кыл»курсъёсы пыриськисьДышетсконзэ азьланьтыны малпа Роман Чагин но. Солэн удмурт ӵыжы-выжыосызлы матэгес луэмез потэ. Со сяна, кылэз тодон эшшо одӥг дуннеез – удмурт дуннеез – усьтэ, шуэ. Дмитрий Волков выжыезъя ӟуч, будэмын Глазкарын. Валамон, удмурт кылэз ялан кылылӥз, но ачиз туж вӧлмем кык-куинь кылъёсты гинэ тодэ. Озьы луиз, берло кык аръёсы удмуртъёсын туж трос вераськисько, удмурт кыл али туж вӧлмемын. Куд-ог дыръя ужъя пумиськылоно луэ, соин ик дышетэме потӥз. <...> Куд-ог кылъёс туж секытэсь, куд-огезлы дышемын кадь, котьма ке но, мон соосты кылылӥ. Кылъёсты секыт вераны, одӥг букваез шонертэм верад ке, пуштросэз воштӥське Дмитрий Волков, удмурт кылъя «Ар кыл» курсъёсы пыриськисьУдмурт кылъя урокъёс сяна, «АР кыл» курсъёсын мастер-классъёс, тунсыко адямиосын пумиськонъёс ортчытъязы. Кутсконазгес ик Удмурт кун университетэ удмурт но ӟуч кылъёсты дышетыны лыктэм кунсьӧрчиосын пумиськылӥзы. «Индакар» музее ветлӥм, Индакар вырйылэ тубим, шаертодос музеязы пырам. Сыӵе тунсыко вал: удмурт инкуазь, удмурт омыр – ватэст сыӵе умой луиз. <…> Татын ми дэрем но вурыны вырим. Одӥгез нылаш туж тунсыкъяське – Анна Аб, со вуроз шуиз, адӟом ӝоген, мар пӧрмиз. <…> Сэре пӧраським, милям туж ческыт пӧрмиз – пельнянь ми лэсьтӥм вал кузятэмен, курегпузэн но сардаен (куасьтэм турынэн) Дарали Лели, удмурт кылъя «Ар кыл» курсъёсты нуисьГудырикошконэ «Ар кылэ» азьвыл мукет курсъёсы ветлэмъёсты но, выль адямиосты возьмало. Тегъёс: Мерлык Лулчеберет Ижкар Удмуртия удмурткыл | Мерлык |
Туспуктэм: Удмуртиысь дышетонъя но тодосъя министерстволэн пресс-службаез Анжелика Тихонова корреспондент Сарапул ёросысь Тарасово черкогуртын «Модернизация школьных систем образования» федерал программа улсын укмыс классъем школаез тупатъяло. 3-тӥ гудырикошконэ ёросын ужъя пумиськонъёсыз дыръя отчы Удмуртилэн тӧроез Александр Бречалов вуылӥз. Со сярысь элькун тӧролэн но кивалтэтлэн пресс-службазы ивортӥз. « 2022-тӥ ар элькунын Дышетонлэн ареныз ялэмын. Одӥгез ужпуммы – инфраструктураез азинтонлы, Удмуртиысь школаосты выльдонлы нимысьтыз саклык висъян. Соос пӧлын Тарасово черкогуртысь валтӥсь огъядышетон школа но. Дышетон ужъюртлэсь юртсэ одӥг пол но рос-прос ӧз тупатъялэ, соин ик школаез элькунын 2022-тӥ но 2023-тӥ аръёсы выльдоно но тупатъяно 22 объектъёсын лыдметэ пыртыны пумкылъян кутэмын вал » Александр Бречалов, Удмуртилэн тӧроез Та дырлы юртысь вань ӧсъёсты воштӥзы ни, борддоръёссэ штукатуркаен вӧлдӥзы, электроезъёс кыскизы, ву кошкон гумыоссэ быдэсак ворсазы но мукет. Ужъёсты быдэстыны 16,3 миллион манетлэсь трос коньдон висъязы. Тупатъям сяна, парти ӵектос улсын школаысь выльдэм висъетъёсы выль мебель но туала дышетон тӥрлык басьтозы. Солы 7,8 миллион манетлэсь трос коньдон висъязы. Озьы ик дышетон ужъюртын «Центр этнокультурного образования», «Центр детских инициатив» усьтӥськозы, со сяна, естесственно-научной ӧръя «Точка роста» центр. Выльдэм школа 1-тӥ куарусёнэ ӧсъёссэ усьтоз. Пусъём, Тарасовоысь школа 1971-тӥ арын пуктэмын вал. Туннэ нуналлы отын 98 пиналъёс тодон-валан люкало, соосты 12 дышетӥсьёс визьнодало. Тодэ вайытом, 1-тӥ куарусёнлы Каракулиноысь школаез тупатъян ужъёсты но вуттозы. Тегъёс: Дышетон лэсьтӥськон Сарапул Удмуртия школаос | Лэсьтӥськон |
Наталья Тетерина Пичи Пургаын XXIV Спортъя элькун тол гурт шудонъёсын нырысетӥ группалэн огъя командной зачётаз, кылем арын кадь ик, Эгра ёросысь сборной команда вормиз. Со сярысь Удмуртиысь Спортъя министерстволэн пресс-службаез ивортэ. Нырысетӥ группаын кыкетӥосыз — Дэри ёросысь спортсменъёс, куинетӥ интыын — ӵошатсконъёслэн кузёосыз. Кыкетӥ группаын устоез Вавож ёросысь команда, Шарканысь но Кизнерысь спортсменъёс призёръёс луизы. Куинетӥ группаын тужгес но кужмоосыз Юкаменск, Сьӧлта но Кияса ёросысь атлетъёс. Тодэ вайытом, шудонъёс 21–24 тулыспалэ ортчизы. Отчы элькунлэн 25 ёросъёсысьтыз сюрслэсь трос спортсменъёс пыриськизы. Соос хоккейын, шахматъёсын, шашкиосын, баскетболын, тол полиатлонын но куасэн бызьылонын вожвылъяськизы. Ӵошатсконъёслэн йылпумъян нуналаз Удмуртилэн тӧроез Александр Бречалов ветлӥз. Со пусйиз шудонъёслэсь кулэзэс но соосты туэ Пичи Пургаын вылӥ радъямез. Мыным жингыртӥз дуннелэн чемпионэз Иван Черезов, шуиз «мон таӵезэ ноку, но ӧй адӟылы, со калыккуспо уровень». Асьмелэн сокем спортэз ярато, тол но гужем спортъя амалъёсты сурамон. Умой мылкыд, вормонлы оскон, калыклы со праздник. Мон малпасько, праздник удалтӥз Александр Бречалов, Удмуртилэн тӧроезЭлькун гурт шудонъёслэсь куншетсэс Алнаш ёрослы сётӥзы. Отын вожвылъяськонъёс вуоно арын радъяськозы. Тегъёс: Спорт Эгра Удмуртия гуртшудонъёс ПичиПурга АлександрБречалов | Спорт |
Майя Бывальцева 26-тӥ тулыспалэ Удмуртиын кот лымы дырын-дырын усёз. Со сярысь улосвыл Гидрометцентр ивортэ. Вирнуналэ элькунын пилемо улоз, тӧл уйпал но шундыпуксён вискысь секундскын 9-14 метре пельтоз. Нуназе элькунъя -2…+3 градус возиськоз. Сюресъёс вылын лымы пельтэмъёс. Тодэ вайытом, казез эскерисьёслэн чакламзыя, ужан арня пумын Удмуртиын +5 градусозь шуныт кариськоз. Тегъёс: Гидрометцентр Удмуртия куазь | Инкуазь |
Майя Бывальцева Балезино ёросысь Пӧбъя гуртын улӥсьёс коньдон люказы но нылпиоссылы выль шудон инты лэсьтӥзы. Со сярысь ёрослэн тӧроез Юрий Новойдарский «ВКонтакте» мерлыко вотэсысь огиназ ивортӥз. Пӧбъяын пинал улӥсьёслы, нош нылпи садэ но покчи классъёсы ветлоно арлыдъем пиналъёс гуртын 50 пала, ӟечыранъёс, карусельёс, луоен шудон инты, пичи корка но мукет шудонъёс лэсьтӥзы. Площадкаез лэсьтыны гуртоос 86 сюрс манет люказы, асьсэос ик нылпи шудон городокез пуктонэ но мыло-кыдо пыриськизы Юрий Новойдарский, Балезино ёрослэн тӧроезУжъёсты кутон 2-тӥ толсуре ортчиз. Нош площадкаез сӥё-дано усьтон вуоно арын толшоре чакламын. Тодэ вайытом, 2021-тӥ арын Удмуртиын оглом 1 сюрс 380 интылы чаклам 14 нылпи садъёс усьтыны малпало. Тегъёс: Мерлык Балезино Удмуртия гурт пиналъёс лэсьтськон | Мерлык |
Туспуктэм: Константин Вознесенских Наталия Сильвестрова 2023-тӥ арлэн куатетӥ арняяз, 6-12 тулыспалэ, пуэд но паласькись лек вирус инфекциос вӧлмемен сэрен Эгра ёросысь кык школаез, Сарапулысь школаез, Сарапул ёросысь школа-интернатэз, Можга ёросысь нылпи садэз ворсазы. Со сярысь Роспотребнадзорлэн элькунъя управлениезлэн пресс-службаез ивортӥз. Со сяна, 71 школаысь 182 классъёсты но 60 нылпи садысь 82 группаосты ворсазы. Кылем арня ӵоже элькунысь эмъюртъёсы 16 сюрс 942 адями кынман висёнъёсын вазиськиз, со пӧлын 14 аресозь 10 сюрс 2 пиналъёс. Тужгес трос висисьёс 6 аресозь пианлъёс пӧлын: 2 аресозь – 1 сюрс 403 адями, 3-6 аресъемъёс пӧлын – 3 сюрс 105. 397 учырын лабораториос пуэд вирусъёсты шараязы. Паласькись лек вирус инфекциосын но пуэдэн висисьёслэн лыдзы тужгес трос вал Вотка но Шаркан ёросъёсын, Глазкарын но Сарапулын. Тодэ вайытом, арня азьвыл Удмуртиын 16 сюрс 473 адями паласькись лек вирус инфекциосын эмъюрттэтлы вазиськиз вал, 450 учырын пуэд вирусъёты шараязы. Тегъёс: Тазалык школаос нылписад висён Удмуртия | Тазалык |
Майя Бывальцева 19-тӥ южтолэзьлы Удмуртиын коронавирусэн черлан 85 выль учыръёсты пусйизы. Висьыны усемъёс пӧлын 14 аресозь укмыс пиналъёс, 65 арессэс ортчем 18 кунмуртъёс. Со сярысь элькунысь оперативной штаб ивортӥз. Диагноззы Ижкарын 26 улӥсьёслэн зэмаз, Шарканын – 11, Глазкарын – укмыс, Воткаын – сизьым, Сарапулын – куать, Кияса, Ува, Якшур-Бӧдья ёросъёсын – ньыль, Глаз, Эгра, Каракулино, Сарапул ёросъёсын – куинь, Кизнер, Юкаменск ёросъёсын – быдэн одӥг. 75 адями висёнэз вормиз Туннэ нуналлы Удмуртиын выль коронавирус инфекциен черлан 29 сюрс 766 учыр лабораториосын зэматэмын. 26 сюрс 383 адями йӧназ, 368 мурт кулӥз. Та дыре 105 висисьёслэн тазалыксы секыт лыдъяське. Элькунын выль коронавирус инфекцилы 931 сюрс 444 эскеронъёс ортчытӥзы, берло нуналскын – 4 сюрс 175. Тегъёс: Тазалык Ижкар висён Удмуртия коронавирус | Тазалык |
Майя Бывальцева 1-тӥ куарусёнэ Удмуртиын кудӟытӥсь юонъёсты вузаны лэземын ӧвӧл. Со сярысь тодэ вайытэ элькунысь кунпуш ужъёсъя министерстволэн пресс-службаез. Кат улэ шедё кудӟытӥсеныз оген-оген вузкарись вань интыос. Удмуртиысь кунпуш ужъёсъя министерствоысь полицилэн кивалтӥсезлэн воштӥсез Сергей Козлов верамъя, катлэн та куронэз оглом быдэсъяське, но кылем арын Тодонлыкъя нуналэ Балезиноын быдэ вуымтэлы кудӟытӥсь юонэз вузан учыр пусъемын вал. Вузаськисез административной кылкутон улэ кыскизы. Нялтас вераса, 2016-тӥ арын быдэ вуымтэослы кудӟытӥсь юонъёсты вузан вылын кӧня ке пол кутылэм 17 мурт уголовной кылкутон улэ кыскемын. Тодэ вайытом, элькун катрадлыкъя, Удмуртиын кудӟытӥсь юонъёсын вузкарыны яг яра 25-тӥ куартолэзе, 1-тӥ инвожое но 1-тӥ куарусёнэ. Тегъёс: Мерлык МВД Балезино Удмуртия кудӟытӥсьюонъёс | Мерлык |
Майя Бывальцева Школае нуись сюресъёсты 2018-тӥ арын 1-тӥ толшорысен 31-тӥ гудырикошконозь возён понна Удмуртиын 45 миллион манет висъялозы. 25 ёросъёслы коньдон сётон сярысь пумкылъянэз элькун кивалтэтлэн кенешоназ кутӥзы. Озьыен, школа маршрутъёсын 875 иськем пала сюресъёс вылын кышкыттэмлыко мынон-ветлон радъямын луоз Со сяна, трос калык ветлоно сюресъёсты но выжъёсты возёнъя лыдметэз юнматӥзы. Вуоно арын со понна 11 миллион манет пала висъяны чаклало. Со электроезъёсты, светофоръёсты возьыны, тыл понна тыриськыны мыноз. Сюресъёсты возён понна тужгес трос коньдон басьтозы Балезино (4,855 миллион манет), Шаркан (4,17 миллион манет) но Кез (3,193 миллион манет) ёросъёс. 3 миллион манетлэсь трос басьтозы Дэри, Можга но Вотка ёросъёс. Тегъёс: Авто Балезино Кез Шаркан Автобус Удмуртия сюресъёс школаос | Авто |
Анжелика Тихонова корреспондент Москваын «Гербер» удмурт шулдыръяськон 1-тӥ пӧсьтолэзе ортчыны быгатоз. Со сярысь иворъёсъя «Удмуртия» агентстволы Удмуртилэн тӧроезлэн Росси азьмурт бордын ужась представительствоезлэн пресс-службаяз веразы. «Куинетӥез «Гербер» удмурт йӧскалык шулдыръяськон Москваын 2017-тӥ арын 1-тӥ пӧсьтолэзе ортчыны быгатоз, «Герберез» Удмуртиын ортчытэм бере. Шулдыръяськонэз радъяны азьвыл кыр аръёсысь интыосты эскериськомы – «Эрмитаж» сад яке «Музеон», - веразы иворъёсъя «Удмуртия» агентстволы. Праздниклэн валтӥсь ужпумъёсыз - шоркарын улӥсьёсты но куноосты удмурт калыклэн лулчеберетэныз, сямъёсыныз но аспӧртэмлыкеныз тодматон, озьы ик улослэсь экономикая но инвестициосъя луонлыкъёссэ возьматон. Ужрадэ пыриськозы элькунысь йӧскалык лулчеберетъя огазеяськонъёслэн ёзчиоссы, озьы ик пӧртэм удысъёсысь предприятиослэн ыстэм муртъёссы. Радъясьёслэн верамзыя, шулдыръяськонын тунсыко площадкаос ужалозы. Кылсярысь, «Ижкарысь открытка», «Калашников» концернлэн интерактивной стендэз, Калашниковлэсь автоматсэ сэрттон-бичанъя турнир радъямын луоз но трос мукетъёсыз. Та дыре постпредство шулдыръяськонлэсь учкетсэ Удмуртиысь Йӧскалык политикая министерствоен но Инвестициосты азинтонъя агентствоен ӵош кылдытэ. Тодэ вайытом, Москваын кыкетӥез «Гербер» 2016-тӥ арын 16-тӥ пӧсьтолэзе ортчиз. «Гербер» шулдыръяськон Москваын Тегъёс: Туризм Москва Удмуртия йӧскалыклулчеберет Гербер удмуртъёс Удмуртиысьтуризм | Лулчеберет но туризм |
Анжелика Тихонова корреспондент Тулыс ву кошкон Удмуртиын оштолэзьлэн нырысетӥ декадаяз кутскоз. Со сярысь Россиысь МЧС-лэн элькунъя валтӥсь управлениезлэн кивалтӥсез Пётр Фомин улосвыл тӧро дорын аппарат кенешонын ивортӥз. Удмуртиын троссэ шуръёсты чакламъя 15-24 оштолэзе лэзёзы, азьло аръёслэсь кык-ньыль нуналлы азьвылгес Пётр Фомин, Россиысь МЧС-лэн элькунъя валтӥсь управлениезлэн кивалтӥсез Элькунысь уйпал ёросъёсын шуръёсты нырысь-валысь чакламъя 15-24 оштолэзе лэзёзы, шор ёросъёсын – 10-15 оштолэзе, лымшор ёросъёсын – 5-10 оштолэзе. Пичи шуръёс вылын йӧ кошкон вакыт 3-5 нунал кыстӥськоз, шор быдӟалаем но бадӟым шуръёсын – 5-7 нунал Пичи шуръёсын тудву 30 нунал ӵоже кошкоз, шор быдӟалаем но бадӟым шуръёсын – 40-45 нунал. Тужгес вуо нуналъёс туэ 20-29 оштолэзе луозы шуыса чаклало. Тодэ вайытом, тулыс ву ӝутскон азьын ньыль тыметъёсысь вуэз лэзьыны кутскизы ини. Тегъёс: Мерлык Ижкар Удмуртия тудву тулыс | Мерлык |
Анжелика Тихонова корреспондент Удмуртиысь гожъясь Вячеслав Ар-Серги Марий Элысь Карлыган гуртын удмурт лыдӟиськисьёсын пумиськылӥз. Озьы ик ужрадэ «Удмурт Кенеш» огазеяськонлэн но Удмуртиысь йӧскалык лыдӟетъюртлэн ыстэм муртъёссы вуылӥзы. Со сярысь «Удмурт Кенешлэн» пресс-службаез ивортэ. Кемалась ик ӧвӧл Вячеслав Ар-Серги ӵапак Марий Элын «Перекрёстки» выль книгазэ поттӥз. Соин ик выль уженыз нырысетӥ тодматонэз но отын радъязы. Гожъяськисьлэн выль книгаеныз тодматсконэ лыдӟетъюртъёсын ужасьёс, дышетӥсьёс но школаын дышетскись пиналъёс пыриськизы. Котькуд мылкыд карись авторлы юан сётыны быгатӥз. Тунсыко юан понна кузьым - книга но авторен нимаз туспуктэм. Гожъяськисез Марий Элын туж гажало шуыса шӧдӥськиз. Аслаз но Вячеслав Ар-Сергилэн пор шаерен умой кусыпъёсыз. Дышетскон аръёсаз диалектологияя экспедицие вуылэм, ньылетӥ курсын дышетскыкуз Йошкар-Олаын куинь толэзь ӵоже практика ортчем. Кема ымы ӧз берытскы тодмотэм кылъёсты вераны. Но сӥзьыл гуртысь пиосты армие келян юмшатонэ сюрыса, ӵукназэ пор кылын ӟечбуръяськыса сайкай Вячеслав Ар-Серги, гожъяськисьПусъём, ужрад «Удмурт Кенеш» огазеяськонлэн ӵектосэз улсын Удмуртиысь лулчеберетъя министерство юрттэмен радъяськиз. Тодэ вайытом, кык удмурт гожъясьёс Удмуртиысь кивалтэтлэсь литературая премиоссэ басьтозы. Тегъёс: Лулчеберет Литература Удмуртия УдмуртКенеш удмуртъёс гожъясьёс МарийЭл Йӧскалыклыдӟетъюрт | Лулчеберет но туризм |
Туспуктэм: Григорий Фомин Майя Бывальцева 13-тӥ тулыспалэ Удмуртиын пильмо улоз, дырын-дырын кӧня ке лымялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор палась уйин секундскын 7-12, нуназе 5-10 метре пельтоз. Элькунъя уйин -7…-12, нуназе -4…-9 градус возиськоз. Сюресъс вылын йӧвалег, уйин лымы пуктосъёс. Омыр зӥбет луло узвесь юбоя 748 миллиметр луоз, омырлэн мускытлыкез — 84 процент. Тегъёс: куазь Удмуртия | Инкуазь |
Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Воткаысь П. И. Чайковскийлэн музей-юртъерысьтыз тодос ужась но гид-экскурсовод Маргарита Метлякова «Лучший гид России» вожвылъяськонын «Лучший гид. Музей» номинациын куинетӥ инты басьтӥз. Ужрадэ 85 улосвылысь ӧнерчиос пыриськизы. Со сярысь элькун тӧролэн но кивалтэтлэн пресс-службазы ивортӥз. Маргарита Метлякова ужълтошъёсыныз ӵош видеоролик дасяз, кытын со, тодмо крезьгурчилэн анаез Александра Чайковская дӥсяськыса, юртъерлэн чеберлыкез, Пётр Чайковскийлэн Вотка заводын пичи дырыз, солэн анай-атаезлэн кусыпъёсыз сярысь вераз. Театрализовать карем экскурсиос музей-юртъерлэн аспӧртэмлыкез луо. Ужасьёс кунооссэс ӵемысь вашкала дӥсьёсын пумитало, Пётр Чайковскийлэн улон но ужан сюресэз, семьяяз сям-йылолъёс, озьы ик XIX даурысь этикет, дворян лулчеберет сярысь верало. Маргарита Метлякова вашкала дворян шудонъёсын — серсо, бильбоке но крикет — шудыны дышетэ, Чайковскийёслэн рояленызы крезьгур люкетъёсты быдэстэ. Маргарита Метлякова музее 2009-тӥ арын ужаны интыяськиз. Солэн семьяез Чайковскийёслэн юртъеренызы юн герӟаськемын. 1960-тӥ аръёсы песянаез музеетӥ одӥгзэ нырысетӥзэ путеводителез кылдытӥз. Анаез крезьгуро школаын дышетскиз, кудӥз музеен ӵош Чайковскийёслэн юртазы интыяськиз. Али Маргарита Метлякова экскурсовод но методист луыса ужа, егит ужасьёсты дышетэ, экскурсиос дася. « Усадьбае экскурсие вуылэм адямиос татысь ӟеч но яркыт мылкыдын мед кошкозы. Татӥ ветлон вакытсылы сюлмаськонъёссэс мед вунэтозы. Адямиос югдуръёс но аръёс сярысь тодыны уг лыкто ук – сое ваньзэ книгаосысь но интернетысь шедьтыны луэ, соос мылкыд понна лыкто. Музеямы ветлэм бере адямиос Чайковский сярысь эшшо но трос тодыны мылкыдзэс но солэн крезьгуреныз тунсыкъяськемзэс верало ке, со экскурсовод понна бадӟым данъет луэ » Маргарита Метлякова, Воткаысь П. И. Чайковскийлэн музей-юртъерысьтыз тодос ужась но гид-экскурсовод Музее вуылэмъёс эшъёссылы но тодмооссылы ӵапак Маргарита Метляковалэн экскурсияз сюрыны ӵекто, асьсэос но музее со доры берытско. Одӥгез куно юртъере 21 пол вуылӥз ни: нырысь эшъёссэ вайылӥз, нош табере семьяеныз ветлэ. «Турмаршрутын дано интыос гинэ ӧвӧл, усто экскурсовод но бадӟым инты басьтэ. Воткаысь П. И. Чайковскийлэн музей-юртысьтыз Маргарита Метлякова вылӥ устолыко пример луэ, та удысысь котькуд ӧнерчи солэсь адӟем карыны кулэ » Юлия Бадаш, Удмуртиысь туризмъя агентстволэн кивалтӥсез Тодэ вайытом, Удмуртия туризмъя тужгес но тунсыко 10 улосвылъёс пӧлы пыриз. Тегъёс: Музей Чайковский вожвылъяськон Вотка Удмуртия | Лулчеберет но туризм |
Анжелика Тихонова корреспондент Удмуртиын Пичи Пурга – Улӥ Кечол сюреслэсь люкетсэ (км 1+760 - км 6+278) тупатъяны кутскизы. Со сярысь «Удмуртавтодор» огазеяськонлэн «ВКонтакте» мерлыко вотэсысь бамаз ивортэмын. Сюресчиос Покчи Бӧдья гурт дорысен Яган черкогуртысь Иж шур вамен выж дорозь лэсьтозы Ӧнерчиос сюреслэсь вужмем шобретсэ куштозы, сюрес дуръёсты волятозы но юнматозы. Собере кык сӥен асфальтобетон вӧлдозы. Выльдэм сюреслэн кузьдалаез 4, 518 иськем луоз Озьы ик выльдон ужъёс улсын дугдылон интыосты тупатъяны, куинь павильонъёс пуктыны, сюрес пусъёсты воштыны но сигнал юбоос пуктыны чаклало. Тупатъян ужъёсты «Кышкыттэм но ӟечлыко автомобиль сюресъёс» йӧскалык ӵектос улсын быдэсто. Тодэ вайытом, Удмуртиысь сюресъёс кузя тыл юбоос пуктыло. Тегъёс: Удмуртия сюресъёс ПичиПурга тупатъянужъёс | Авто |
Наталья Тетерина Каракулино ёросысь Усть-Сакла гуртысь Кулюшево черкогуртын дышетскись пор пиналъёс анай кылзэс куарусёнысен дышетыны быгатозы. Школае пор кылъя дышетӥсьлэсь ставказэ ватсаны луонлык вань, шуиз 18-тӥ оштолэзе Удмуртилэн тӧроез Александр Бречалов элькунысь йӧскалык лулчеберетъя огазеяськонъёслэе азьветлӥсьёсынызы пумиськылыкуз. Удмуртиысь поръёслэн автономизылэн кивалтӥсез Анатолий Радыгин верамъя, туннэ нуналлы Усть-Сакла гуртын 73 пинал улэ, соос пӧлысь 30-эз нылпи садэ ветлон аресъемесь. Нош гуртын садик но, школа но ӧвӧл, соин ик пиналъёс Кулюшево черкогуртысь дышетсконние ветло. Анай-атайёс нылпиоссы пор кылэз мед дышетозы шуыса куро, нош школаын сыӵе луонлык ӧвӧл. Покчи классъёсын (пор — ред.) кылэз уг дышето. Пумиськонын администрация вераз, соослэн али луонлыксы ӧвӧл шуыса, дышетӥсь ӧвӧл Анатолий Радыгин, Удмуртиысь поръёслэн автономизылэн кивалтӥсезАлександр Бречаловлэн кылъёсызъя, пор гуртын анай кылзэс дышетыны мылкыд валамон, соин ик пор кылъя дышетӥсьлэсь ставказэ ватсан пумысен шугъяськонъёс кылдыны кулэ ӧвӧл. Со пор гурт бере, мон малпасько, ужпум валамон. Реформая, кудзэ ми дасяськом, милям вань луонлыкмы куарусёнысен ик, ставка сярысь вераськон ке, со ставкаез ватсаны. Пиналъёслэн но анай-атайёслэн мед луоз луонлыксы кылэз дышетыны Александр Бречалов, Удмуртилэн тӧроез Тегъёс: Дышетон Ижкар Удмуртия поръёс АлександрБречалов | Дышетон но тодос |
Туспуктэм: Руслан Нуриахметов Наталия Сильвестрова Удмуртиын кизён дырлы дасяськон йылпумъяське. Ужъёс ӟеч ортчо. Со сярысь гурт возёсъя но сиён-юонъя министерстволэн пресс-службаез ивортӥз. Кизёно музъемъёслэн бадӟалазы 930 сюрс гектар луэ. Отысь 54 процентсэ пудо сиёнлы будосъёс басьто. Со полын трос аръем турынъёс – 79,1 процент, одӥг аръем турынъёс – 12,3 процент, пудо сиёнлы кукуруза – 7,2 профент. Тысё но тысёпуртэсо юос улэ 40 процентэз музъемъёс висъясько. Соос пӧлысь валэс юослы – 81,5 процентэз, узьым юослы – 16,5 процентэз, тысёпуртэсо будосъёслы – 3,1 процент. Технической культураослы, картофкалы но бакча сиёнъёслы быдэн 3 процентэз муос чакалмын. 2022-тӥ арын 68,23 сюрс гектар вылын узьым юосты кизизы. Туннэ нуналлы чакланъёсъя, 52,8 сюрс гектар вылын юос шоро-куспо толйизы, 14,7 сюрс гектарын – умой. Кидыс чакламлэсь вылтӥ дасямын: валэс юос но тысёпуртэсо будосъёс – 108 процент, картофка – 111 процент. Етӥн кидыс 92 процентэз дасямын, рапс – 68 процентэз. Кидысъёссы 100 процентлы тырмытэмын 12 ёросъёсын: Алнаш, Балезино, Вавож, Дэбес, Дэри, Камбарка, Каракулино, Кез, Сарапул, Ува, Юкаменск, Якшур-Бӧдья. Кидыс басьтон пумысен тупанкылъёсты быдэстон ласянь шугъяськонъёс ӧвӧл. Муиз (минерал) ватсэтъёсты но будосъёсты утён арбериосты басьтыны огкыл гожтон чаклам радлыкъя мынэ. Техника бусые потыны 90 процентлы дась. Кылем арен ӵошатыса, со 3 процентлы тросгес. 2023-тӥ арын гурт возёсъёс 119 трактор, ю тысь утялтон 27 комбайн, пудо сиён будосъёсты октон-калтон 23 камбайн, 42 сеялкаос но кизён огъетъёс, 186 думон тӥрлык басьтыны малпало. « Ми малпамъя, тулыс туж ӝог луоз, со вакыт капчи уз луы. Гурт возёсын ужасьёс умой дасяськемын. Али ми гуртоослы капчиятэм кредитъёслэсь быдӟалазэс будэтон бордын ужаськом. Оштолэзьлэн кутсконозяз та ужпумез сэрттыны-пертчыны оскиськом » Ольга Абрамова, Удмуртиысь кивалтэтлэн тӧроезлэн воштӥсез Тодэ вайытом, Удмуртиын 2023-тӥ арын 20 сюрс гектар музъемъёсты гурт возёсэ берыктыны малпало. Тегъёс: гуртвозёс мерттӥськон Удмуртия | Гурт возёс |
Майя Бывальцева Шарканысь арганчиослэн «Шуд» коллективзы Россиысь калыкъёслэн йӧскалык инструментъёсынызы шудӥсь оркестръёслэн но ансамбльёслэн фестиваль-вожвылъяськонлэн лауреатэз луиз. Со сярысь ивортэ Удмуртиысь лулчеберетъя но туризмъя министерстволэн пресс-службаез. Солэсь азьвыл крезьгурасьёс конкурслэн нырысетӥ люкетъёсаз I но II степенё дипломъёс басьтӥзы. 3-тӥ шуркынмонэ мукет 20 коллективъёсын ӵош «Шуд» ансамбль Москваын фольклоръя «Русская песня» кун театрын ортчем Гала-концертэ пыриськиз. Россиын фестиваль куинетӥзэ ортчиз ни. Тегъёс: Лулчеберет Шаркан Удмуртия Лулчеберетъянотуризмъяминистерство крезьгур | Лулчеберет но туризм |
Анжелика Тихонова корреспондент 17-тӥ куартолэзе Удмуртиын интыен-интыен ӧжыт зороз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Удмуртарняе улосвылын пилемо улоз, сайкиськылоз. Нуназе уйпал но шор ёросъёсын ӧжытак зорылоз. Тӧл уйпал но шундыпуксён вискысь секундскын 9-14 метре пельтоз. Омырын +11…+16 градус шуныт луоз. Омыр зӥбет луло узвесь юбоя 745 миллиметр луоз, омырлэн мускытлыкез – 46 процент. Тодэ вайытом, матысь шутэтскон нуналъёсы Удмуртиын кынтыны быгатоз. Тегъёс: МЧС Удмуртия инкуазь тулыс зор | Инкуазь |
Туспуктэм: Руслан Нуриахметов Наталия Сильвестрова Удмуртиысь тылобурдо вордон фабрикаосын кышкытлыклэсь утиськон ужрадъёсты кужмоято. Элькунэ тылобурдо грипп вуэмен сэрен, предприятиос ворсам амалэн ужан режиме выжтэмын. Со сярысь висён вӧлмонэз алонл сӥзем брифингын веразы, ивортӥз улосвыл тӧролэн но кивалтэтлэн пресс-службазы. Удмуртиысь кивалтэтлэн тӧроезлэн воштӥсез Ольга Абрамова верамъя, элькунысь тулобурдо вордон фабрикаосын гриппез дыраз шараяз понна биологической материалъёсты эскеро, тӥрлыкъёсты но фабрикае вуись транспортэз ватсаса дезинфицировать каро. Вань ужасьёс котькуд нунал эскеронъёс ортчо. Тылобурдо возён интыосы ужасьёс вань дӥсьсэс но пыдкутчанзэс воштыса но мисьтӥськыса ортчо. Та ужрадъёс кышкытлыклэсь утиськыны но ужбергатонние паласькись висёнъёсты кылдытӥсьёсты ваёнлэсь утиськыны юртто. Тылобурдо возён интыос кыр тылобурдоос пыронлэсь нимысьтыз утисько. « 5-тӥ куартолэзьысен ми тылобурдо грипп потон интыосты шараянэн герӟаськем шимучыръёсъя ӧриез яран люкаськомы. Ижкарын но Глазкарын 185 кулэм чайкаос шедьтэмын вал. Таӵе югдурез лыдэ басьтыса, ми кышкыт висёнъёс кылдон учыръёсты быдтонъя улосвыл план улсын ужрадъёс кутӥськом » Ольга Абрамова, Удмуртиысь кивалтэтлэн тӧроезлэн воштӥсез Федерал катрадлыкъя сюбегатон ужрадъёс (карантин) кутӥзы: висён потон интылэсь вить иськем котыр кышкытлыко инты пусъемын, дас иськеме – экерон инты. Удмуртиын кышкыт висён вӧлмонэз дугдытонъя нимысьтыз кивалтэт ӧри ужа. Ветеринарияя валтӥсь управлениысь, ёрос госветслужбаысь, муниципал кылдытэт администрациысь ӧнерчиослэсь но Россельхознадзорын ужасьёслэсь кылдытэм ӧри тылобурдоосты но продукциез (сӥль, пузъёс) басьтэ но бӧрысь быдтэ, кузёлы со сярысь ужкагазъёс сётэ. Азьланяз ӧри компенсаци басьтӥсьёслэсь лыдметсэс кылдытоз. Коньдон улосвыл бюджетысь тырозы. Удмуртиысь ветеринарияя валтӥсь управление изъянлэсь быдӟалазэ лыдъя но ыштонъёсты берыктон понна элькун кивалтэтлэн пуктэтэзлэсь ӵектоссэ дася. Уксёез кузёослэн счётазы келялозы. Управленилэн кивалтӥсез Роман Габдрахманов пусйиз, тыронъёсты басьтон понна кулэ ужкагазъёсты адямиос тылобурдоез соослэсь басьтон дыръя ик гожтыны быгатозы. Ольга Абрамовалэн верамезъя, курег понна 375 манет сётозы, ӵӧж понна – 1 сюрс 500 манет, ӟазег понна – 2 сюрс манет. Одӥг курегпуз понна 7 манет 78 коньы тырозы, тютю потоно пуз понна – 45 манет. Лыдэ басьтэмын Удмуртстатлэн дунъёсъя сётэтъёсыз но вузпӧрысь дунъёс Али пудо-животэз эмъянъя кун служба югдурез эскеронзэ азьланьтэ, уясь кыр тылобурдоос улон интыосты чакланъя рейдъёс ортчытъя. Тылобурдо висён но кулон учыръёсты синйылтыку, элькунысь ветеринарияя валтӥсь управленилэн ӟырдыт телефон линияз жингыртыны куро, солэн номерез - 8-800-222-17-16. Тодэ вайытом, 10-тӥ куартолэзьлы Удмуртиын 120-лэсь трос кулэм чайкаосты шедьтӥзы ни вал. Тегъёс: тылобурдогрипп висён Удмуртия тылобурдоос | Тазалык |
Майя Бывальцева 8-тӥ пӧсьтолэзе Семьялэн, яратонлэн но осконлыклэн нуналазы Удмуртиысь йӧскалык лыдӟетъюртын (Удмурт урам, 264) мастер-класс но пумиськонъёс ортчозы. Ваньмыз соос семьялы сӥземын луозы, ивортӥз ужъюртлэн пресс-службаез. Удмурт кылын вераськонъя «Кубо» клублэн пумиськонэз 18 часын кутскоз. Пыриськисьёс семья темая выль кылъёсты дышетозы, тодозы, кызьы семьялэн ёзчиосыз нимасько. Собере, выль кылъёсты кутыса, асьсэ семьязы сярысь вераськозы. 15 часысен 17 часозь семьялэсь гербзэ суреданъя мастер-класс ортчоз. Мылкыд карисьёс геральдика искусстволэн кылдэменыз, пусъёсын но буёлъёсын тодматскозы, асьсэ семьязылэсь гербзэ лэсьтозы. Ужрад пӧртэм арлыдо муртъёслы чакламын, нимысьтыз быгатонлыкъёс кулэ ӧвӧл. Пыронэз эркын, азьвыл . Со дыре англи кылын ӝӧквыл шудонъёс радъяськозы (Bananagrams, Bang the Button, Verb Bingo но мукет) Пыриськон понна англи кылэз тодыны кулэ. 16 часысен 18 часозь «Инстасемья» фотозона ужалоз 18 часын Globus лингвоклубын дуннеысь калыкъёслэн семья йылолъёссылы сӥзем пумиськон кутскоз. Чай юон куспын вералозы, малы Англиын улӥсьёс понна чай юон семьялэн но калыклэн йылолэз луэ. Чаез «шонер» парон секретъёсты усьтозы. Пыриськисьёс чай юонэн герӟаськем кылъёсты дышетозы, шудозы. Пыронэз эркын, азьвыл . Ужрадъёсы лыктӥсьёсты сьӧразы маскаос кутыны куро Со сяна, Йӧскалык лыдӟетъюртлэн «ВКонтакте» мерлыко вотэсысь огиназ семья рецептъёсын «Семейная сага» бичетэн, ӟуч но кунсьӧр литератураысь 1- тужгес тодмо романъёсын, «Крепка семья – крепка Россия» адӟытонэн тодматозы. Тодэ вайытом, Удмуртиысь 75 кузпалъёсты вань сюлэмзэс ог-огзылы сётэмзы понна медальёсын пусъёзы. Тегъёс: Ижкар Удмуртия семья праздникъёс Йӧскалыклыдӟетъюрт | Мерлык |
Наталья Тетерина Туннэ, 26-тӥ тулыспалэ, Удмуртиын пильмаськылоз, ивортэ Россиысь МЧС-лэн элькунъя валтӥсь управлениезлэн пресс-службаез. Шор но лымшор ёросъёсын нуназе кӧня ке лымы усёз. Тӧл уйпал но шундыӝужан вискысь секундскын 7–12 метре пельтоз. Элькунъя нуназе -11…-16 градус луоз. Тегъёс: Ижкар Удмуртия куазь | Инкуазь |
Майя Бывальцева Удмуртиысь эмчиослэн шоро-куспо уждунзы коньывуонысен 46 сюрс манетозь будыны кулэ. 30-тӥ гудырикошконэ журналистъёслы со сярысь вераз элькунысь тазалыкез утёнъя министрлэн воштӥсез Людмила Гузнищева. Солэн кылъёсызъя, Росси азьмуртлэн куартолэзь косэтъёсыз (указъёсыз) улсын уждунэз будэтон вань улосвылъёсын ортчыны кулэ. «Куартолэзь косэтъёс быдэсъясько, соосты сак чаклало», — пусйиз Гузнищева. Та дыре Удмуртиысь эмчиослэн уждунзы шорлыдын 36 сюрс манет луэ, покчи эм ужасьёслэн — 18 сюрс манет. Тегъёс: Тазалык Удмуртия уждун Тазалыкезутёнъяминистерство тазалыкезутён эмчиос | Тазалык |
Анжелика Тихонова корреспондент Глазкарысь дышетӥсьёсты дасясь В. Г. Короленко нимо институтын арлы быдэ радъяськись «Фольклорная карусель» ужрадын историяя но лингвистикая факультетысь удмурт кылъя но англи кылъя ӧрысь кыкетӥ курсысь студентъёс элькунлэн пӧртэм ёросъёсысьтыз сям-йылолъёсты возьматӥзы. Озьы егитъёс фольклоръя гужем практиказылы йылпумъянъёс лэсьтӥзы. Со сярысь ивортодэтъя «Удмуртия» агентстволэн корреспондентэзлы Тодосъя но дышетонъя «Кылӧс» финн-угор центрлэн кивалтӥсез Ольга Никифорова вераз. Интерактивной формаен возьматӥськомы. «Фольклорная карусель» бере, со берга шуиськомы. Но милям туала амалэн со бергаз. Машина мынӥз Кез ёросысь Дэбес ёросэ, собере Глаз ёросэ, Эгра пала кошкиз, Можгаысь одӥг нылашмы вал, Можга пала вуимы Ольга Никифорова, Тодосъя но дышетонъя «Кылӧс» финн-угор центрлэн кивалтӥсезОзьы, егитъёс ас факультетысьтызы ик мукет студентъёсты – историкъёсты, географъёсты но мукетъёссэ – люкам материалэнызы тодматӥзы. Нылъёс тужгес тунсыко материалъёссэс, кызьы асьсэлы потэ, возьмато. Тани Кез ёросысь студенткамы 83 аресъем пересьлэсь «Ватон гур» кырӟанзэ гожтыса вайиз. Туж тунсыко кылзыны вал сое Ольга Никифорова, Тодосъя но дышетонъя «Кылӧс» финн-угор центрлэн кивалтӥсезМукетъёсыз бигер сюанэн, мадиськонъёсын, ишанъёсын но тунаськонэн тодматӥзы. Егитъёслы туж кельшиз тунаськон. Озьы йырамы малпан кылдӥз, тунаськонлы быдэс ужрад но сӥзьыны. Туж куризы, мукет факультетысь но студентъёс, удмурт кылын тунаськон ортчытыны Ольга Никифорова, Тодосъя но дышетонъя «Кылӧс» финн-угор центрлэн кивалтӥсезОльга Никифоровалэн кылъёсызъя, таӵе ужрад факультетазы ог 5-6 ар ортчытъяло ини. Котькуд пумиськонзэс выль сямен, тунсыкогес карыны тыршо. Кылсярысь, черсыса, керттӥськыса, пужыятскыса пукон ӝытъёссы вал. Нош туэ караоке радъязы – удмурт кырӟанъёсты кырӟазы. Тодэ вайытом, Удмуртиын нырысьсэ вылӥ но шор ёзо ӧнер дышетсконниосысь студентъёс понна «ЭТНОэксперт» визьбур шудон ортчытозы. Нош эшшо элькунамы улӥсьёс калык лулчеберетэз возьматӥсь туспуктэмъёсъя «Самобытная Россия» вожвылъяськонэ пыриськыны быгато. Тегъёс: Лулчеберет Дышетон студентъёс Удмуртия йӧскалыклулчеберет Глазкар удмуртъёс ГГПИ фольклор | Лулчеберет но туризм |
Майя Бывальцева Удмуртилэн кунлык нуналэз азьын элькунамы улӥсь куинь адямилы «Удмурт Элькунлэн дано кунмуртэз» дано ним сётӥзы. Улосвыллэн тӧроеныз Александр Бречаловен кинюртэм косэт элькун тӧрлыкъёслэн нимлыко сайтазы шараямын. Удмуртиысь мер но экономика удысъёсты азинтон понна сюлмысь тыршемзы понна данъетэз басьтӥзы: - Римма Голдина, Удмурт кун университетысь Удмуртилэн историезъя, археологияя но этнологияя кафедераысь профессор; - Пётр Ёлкин, Удмуртиысь калык суредась; - Григорий Желудов, Кылкутытонъёсты быдэсъянъя федерал ёзэслэн элькунъя управлениысьтыз визьноданъя но мерлыко ужанъя ёзэтысь валтӥсь аналитик, отставкаын внутреннй службаысь генерал-лейтенант. Тодэ вайытом, ӟуч-удмурт кыллюкамез лэсьтӥсьёс Удмуртилэн Кун премиезлэн лауретъёсыз луизы. Тегъёс: Мерлык Ижкар Удмуртия данъетъёс ПётрЁлкин АлександрБречалов | Мерлык |
Анжелика Тихонова корреспондент Удмуртилэн тӧроез Александр Бречалов Россиысь спортъя министрен Павел Колобковен пумиськылӥз. Со сярысь федерал удысэтлэн пресс-службаез ивортэ. Кивалтӥсьёс Удмуртиын спортъя федерал ужъюрт, выль спортъогъетъёс пуктыны луонлыкъёс, кун но ужбергатон ласянь валче вылысь ӵектосъёс сярысь вераськизы. Шумпотыса пусъёно, Удмуртиын спорт, ӵошатсконъёсын сӧзнэт азинско, выль спортогъетъёс пуктӥсько шуыса. Улон ӟечлыкез будэтонын спортлэсь, спортэ инвестициослэсь интызэс ми туж ӟеч валаськом Павел Колобков, Россиысь спортъя министрПавел Колобков 2024-тӥ арозь спортэн но физкультураен выронэ 55 процентсэ калыкез кысконо шуыса пусйиз. Александр Бречаловлэн верамезъя, Росси азьмуртлэн Косэтаз пусъем ужпумъёсты быдэстыны 2019-тӥ арын Удмуртия котькулэсь трос коньдон басьтӥз - ӝыны миллиард манет котыр. Коньдон лэсьтӥськонэ кутӥське, Вотка карын ми йӧ дворец пуктӥськом, куас базаос, куд-ог объектъёсты выльдӥськом. Огъяосси но калыккуспо ӵошатсконъёсты ортчытонын Спортъя министерстволэн дурбасьтэмез милемлы туж кулэ. Туэ Ижкарын юниоръёс пӧлын дзюдоя Европалэн Чемпионатэз ортчытӥське. Толсуре биатлонъя валтӥсь ӵошатсконъёслы – «Ижкар винтовкалы» - 50 ар тырмонэз пусъём Александр Бречалов, Удмуртилэн тӧроезСо сяна тӧро пусйиз, спорт инфраструктурае инвестициос нимысьтыз выт тырон радлыкез кулэ каро шуыса, та ласянь спортъя министрен малпанъёссы тупало. Ми сое экономикаез сямен ум эскериське, мерлыко удысэз азинтон шуыса учкиськом, со экономикалы азьланяз пайдалык вайыны быгатоз Александр Бречалов, Удмуртилэн тӧроез Тегъёс: Спорт Москва Удмуртия спортъяминистерство АлександрБречалов | Спорт |
Анжелика Тихонова корреспондент Удмуртиын элькунамы улӥсь поръёс сярысь книга поттозы. Со пумысен улосвылысь йӧскалык политикая министерствоын кенешон ортчиз, вераз ивортодэтъя «Удмуртия» агентстволэн корреспондентэзлы министерствоысь валтӥсь ӧнерчи Елизавета Ложкина. Книга поръёс, соослэн шаерамы улон-вылонзы, пӧртэм удысъёсын вормонъёссы, сям-йылолъёссы сярысь вералоз. Озьы ик отчы туспуктэмъёс но пыртэмын луозы. Материал вакчияк люкамын ини, сое поръёс ик люкало, асьсэлэсь адӟонъёссэс, кыӵе со книга луыны кулэ, верало. Мукетыз ужпум - сое калыклы возьматымон карыны Елизавета Ложкина, Удмуртиысь йӧскалык политикая министерствоысь валтӥсь ӧнерчиЕлизавета Ложкина книга паськыт аудиторилы тупась луыны кулэ шуыса пусйиз. Тунсыко, лякыт, капчи кылын мед гожтэмын луоз. Асьме дорын, Удмуртиын, поръёслэн улэменызы котькыӵе тунсыкъяськись адямиослы валамон Елизавета Ложкина, Удмуртиысь йӧскалык политикая министерствоысь валтӥсь ӧнерчи Али малпасько, кин сое радъян бордын ужалоз шуыса. Чакламъя, книгаез ар пумын толсуре поттозы ини. Тегъёс: Мерлык Ижкар Удмуртия йӧскалыкполитикаяминистерство поръёс книгаос 100ар | Мерлык |
Руслан Нуриахметов Анжелика Тихонова корреспондент Удмуртиын Украинаысь, Донецк но Луганск Калык Элькунъёсысь лыктэмъёслы эшшо куинь огдырлы улон интыос радъялозы. Со сярысь пуктэтэз улосвыл кивалтэтлэн тӧроез Ярослав Семёнов кинюртӥз. Ужкагазэз улосвыл тӧролэн но кивалтэтлэн нимлыко сайтазы поттӥзы. Огдырлы улон иныос Ижкарысь санаторий-профилакторийын, кунокуаын но пансионатын кылдытозы. Табере элькунын куать сыӵе интыос луозы ни - витез Ижкарын, одӥгез Якшур-Бӧдья ёросын. Тодэ вайытом, оштолэзь шорын Ижкаре Украинаысь но Донецк но Луганск Калык Элькунъёсысь 450-лэсь трос адями вуиз вал. Тегъёс: Удмуртия Ижкар ЯрославСемёнов Украина Мерлык | Мерлык |
Туспуктэм: vk.com (Денис Парахин) Наталия Сильвестрова Удмуртиысь спортсменъёс маунтинбайкъя калыккуспо но огъяроссии ӵошатсконъёсын зарни, азвесь но бронза медальёс басьтӥзы. Ужрад «Чекерил» спорт огъетын ортчиз. Со сярысь элькунысь физической культурая но спортъя министр Денис Парахин «ВКонтакте» мерлыко вотэсысь бамаз ивортӥз. Кросс-кантрия калыккуспо ӵошатсконъёсын Анастасия Бонадыкова юниоркаос пӧлын но Михаил Белокрылов юниоръёс пӧлын нырысетӥ луизы. Со ик дисциплинаын Анна Миролюбова нылкышноос пӧлын кыкетӥ инты басьтӥз. Со сяна, нылаш но Илья Ложбин вакчи кругъя ӵошатсконъёсын бронза медаль басьтӥзы. Кросс-кантрия огъяросси ӵошатскоъёсын Евгения Латаева кыкетӥ луиз. Тодэ вайытом, Сарапулысь спортсмен памп-трекъя Дунне чемпионатлэн быръён люкетаз вормиз. Тегъёс: Спорт велоспорт ӵошатсконъёс Удмуртия | Спорт |
Туспуктэм: Григорий Фомин Майя Бывальцева 2023-тӥ арын Ижкарын нырысетӥ классэ мынӥсь пиналъёслэн анай-атайёссылэсь 9 сюрс 200-лэсь трос куриськонъёс вуизы ни, со пӧлысь 5 сюрс 890-эз Госуслуги портал пыр сётэмын. Со сярысь карлэн тӧроез Олег Бекмеметьев «ВКонтакте» мерлыко вотэсысь бамаз ивортӥз. « Таяз арын Ижкарын 10 сюрс 350 первоклассникъёс луозы шуыса чакламын – сыӵе лыдпус муниципал нылпи садъёсысь потӥсьёсъя, но соос тросгес луозы шуыса малпасько, инты ваньмызлы шедёз » Олег Бекмеметьев, Ижкарлэн тӧроез Куриськонъёсты кутон Ижкарын 25-тӥ южтолэзе кутскиз. Нырысь ик тужгес бадӟым кулэяськемен школаосын, нош 27-тӥ южтолэзьысен – ваньмаз. Школае гожтӥськон 30-тӥ инвожоозь мыноз. Дышетсконние кутон сярысь косон (приказ) школаос 5-тӥ пӧсьтолэзёзь дасялозы. 6-тӥ пӧсьтолэзьысен 5-тӥ курусёнозь буш кылем инытосы пиналъёсты кутозы на. Вань шугъяськытӥсь юанъёсын карысь дышетонъя управление 41-45-59 номеръя яке 122 номеръя жингыртыны луэ. Тегъёс: школаос пиналъёс Ижкар Удмуртия | Дышетон но тодос |
Анжелика Тихонова корреспондент Ижкарын Йӧвылэсултонлы кык люкмес усьтозы. Пылатӥськыны 18-тӥ толшоре нуназеысен 19-тӥ толшоре ӝытазеозь луоз. Со сярысь Ижкар администрацилэн пресс-службаез ивортӥз. Люкмесъёсты Поисково-спасательной отрядлэн юртэз вадьсын (Береговой урам, 1б) но «Экстрим» шутэтскон центрлэн интывылаз (Южной набережной, 1) усьтозы Вуэ каньыл пырон понна тубатъёс лэсьтозы, люкмес возы дӥсь воштыны шуныт палаткаос пуктозы, интывылэз югдытозы. Люкмесъёс дорын ӝог эмъюрттэт сётӥсьёс но спасательёс дежурство нуозы. Лек чер вӧлмонэз алон понна пылатӥськыны мылкыд карисьёсты ӧжытэн-ӧжытэн лэзёзы. Кылсярысь, дӥсяськон палаткае одӥг дыре 10 адямиез гинэ лэзёзы. Пусъём, коронавирус инфекци вӧлмонэн сэрен, 2021-тӥ арын Ижкар тымет доры Киросэн мынон уз луы. Тодэ вайытом, 2020-тӥ арын Йӧвылэсултон уе Удмуртиын 22 сюрс пала адями пыласькиз. Тегъёс: Мерлык Ижкар Удмуртия Йӧвылэсултон | Мерлык |
Удмуртиысь тӧролэн но кивалтэтлэн пресс-службазы Майя Бывальцева Россиысь Кун Думалэн тӧроезлэн воштӥсез, «Огъя Россия» партилэн Валтӥсь кенешезлэн секретарезлэн воштӥсез Анна Кузнецова Удмуртиысь «Хор отцов» ӵектосэз федерал акци карыны кичӧлтонлы дурбасьтӥз. Со сярысь элькун тӧролэн но кивалтэтлэн пресс-службазы ивортӥз. Удмуртиысь Атайёслэн кенешсылэн кивалтӥсез Дмитрий Чистяков огазеяськонлэн тужгес бадӟым ӵектосэныз – «Хор отцов и сыновей» – тодматӥз. Со 2021-тӥ арын Ижкарын кылдӥз. Вормон нуналэ атайёслэн но пиослэн хорзы Шор площадьын ожгар кырӟанъёсты быдэстӥз. 900 адямилэсь хорен ӧнерлыко дирижёр кивалтӥз. Тужгес пичиезлы кырӟасьлы 3,5 арес вал. Кылем арысь выступлениен роликез возьматыса, Дмитрий Чистяков ӵектосэз быдэс кунэ вӧлмытыны мылкыдзы вань шуыса пусйиз. Анна Кузнецовалэн верамезъя, пӧртэм арлыдо адямиосты огазеян но патриот луэмез возьматон ласянь со туж адӟем карымон малпан. Сыӵе ӵектосэз пӧртэм сямен улонэ пыӵатыны луоз: бадӟым хорен площаде потэм сяна, пичи площадкаосын, азбаръёсын выступлениос радъяны. Валтӥсез – вань кичӧлтон но яратоно кырӟанъёсты быдэстон понна огазеяськыны мылкыд. Пусъём, Удмуртиысь атайёслэн кенешсы воргоронъёслэн хоразы пыриськыны мылкыд карисьёсты люканы кутскиз ни. Туэ кылем арынлэсь тросгес кырӟасьёсты люканы ужпум пуктэмын. Огазеям хорлэн репетициосыз матысь дыре кутскозы. Удмуртиысь атайёслэн кенешсы 2019-тӥ арын кылдӥз, туннэ солнэ ужаз 12 сюрс пала адями пприське. Кенешен быдэсъяськись ӵектосъёс пӧлын – «Папа-тренер» (спортэн вырем атайёс пиналъёсын занятиос ортчытъяло), «Путь домой» (дорысен школаозь сюресъёсты кышкыттэм каырны юрттон), «Зарница отцов» (Атыкай музъемез утисьлэн нуналэзлы сӥзем кар ӵектос), «Бал отцов и дочерей» но мукет. 2021-тӥ арын Атайёслэн кенешсы Удмуртилэн тӧроезлэсь «Признание» премизэ басьтӥз. Тегъёс: Мерлык ӵектос Ижкар Удмуртия | Мерлык |
Туспуктэм: Руслан Нуриахметов Майя Бывальцева 22-тӥ гудырикошконэ Удмуртиын коронавируслы 1 сюрс 910 эскеронъёс ортчытӥзы, 287 муртлэсь висёнэз шараязы, соос пӧлын 14 аресозь 31 пиналъёс но 65 арессэс ортчем 56 арлыдоос. Эмъяськонние укмыс адямиез интыязы. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 2 сюрс 687 адямиез эмчиос чакласа возё. Эмъяськонниосын кыллись 121 висисьёслэн тазалыксы шоро-куспо лыдъяське, вить муртлэн – секыт, со пӧлысь кыкез тыосты шокатӥсь аппарат улын кыллё.. 267 адями висёнэз вормиз. Улонысь кошкемъёс ӧй вал. 23-тӥ гудырикошконлы Удмуртиын коронавирусэн черлан 171 сюрс 665 учыр лабораториосын зэматэмын. 165 сюрс 908 мурт йӧназ. 4 сюрс 53 адями улонысь кошкиз, со пӧлысь 3 сюрс 853-ез – юнматэм диагнозэн. 701 сюрс 7 мурт вакцинациез ортчиз, со пӧлысь 561 сюрс 49 адями кыкетӥ компонентсэ но басьтӥз. 200 сюрс 802 адями ревакцинациез ортчиз. Коронавирус инфекциез алон, шараян но эмъян пумысен визь-кенеш 8-800-100-24-47 номеро телефонъя басьтыны луоз. Тегъёс: Тазалык коронавирус висён Удмуртия | Тазалык |
Майя Бывальцева Ижкарын таяз арын выль пуктэм дугдылонни павильонъёс вылын дугдылонниослэн нимъёссы ӟуч но удмурт кылъёсын гожтэмын луозы. Со сярысь ивортэмын кар администрацилэн . 20-лэсь трос нимъёсты Удмуртиысь йӧскалык политикая министерствоысь ӧнерчиос берыктӥзы. «26 дугдылонни. Кылсярысь, «Улица Чайковского», «Школа номер 83» — «Чайковский урам», «83 номеро школа», «дугдылонни» кылъёсыз соослэн али отын ӧвӧл. Радиозаводэз мукет сямен нокызьы но уд шуы, Радиозавод ик шуом. Вань сыӵеосыз, тани «Лесхоз», «Радиозавод», «Станкострой», соосты нокызьы но уд берыкты, соос озьы ик кылё», — вераз иворъёсъя «Удмуртия» агентстволы элькунысь йӧскалык политикая министерствоысь валтӥсь ӧнерчи Елизавета Ложкина. Дугдылонниослэн кык кылын нимъёсынызы пулъёсты таяз арняе ошылыны кутскозы. Гужем кутсконысен Ижкарын ньыль павильонъёс пуктэмын: Песочной урамын («Телецентр» дугдылонни), Дерябин проездын («Станкострой» дугдылонни), Киров урамын («Главпочтамт» дугдылонни) но Холмогоров урамын («83 номеро школа» дугдылонни). 2017-тӥ ар пумозь кар тӧрлыкъёс дугдылонниосын эшшо 31 липет пуктыны чаклало. Солы 9,9 миллион манет быдтозы. Одӥгезлэн дуныз — 170 сюрс манет. Ижкарын оглом 683 дугдылонниос, со пӧлысь 548-ез автобусъёслэн но троллейбусъёслэн, 135-ез — трамвайёслэн. Тегъёс: Мерлык Ижкар Транспорт Автобус Удмуртия удмурткыл | Мерлык |
Майя Бывальцева Анжелика Тихонова корреспондент «Эктоника» ӵектосэ пыриськисьёс «Грибы» группалэн «Таед лёд» кырӟанэзъя удмурт кылын клип лэсьтӥзы. Иворъёсъя «Удмуртия» агентство юалляськиз, кызьы соослэн сыӵе малпанзы кылдӥз. «Ӵуказе 1-тӥ оштолэзь, юморлэн нуналэз. Соин ик ми но серекъяса лэсьтӥм та видеопародимес. Кылъёсыз — ӧжытэзтэк 100 процентэз кылысь кылэ берыктэмын. Клип снимать каремын Ижкарын», — вераз кырӟанлэсь кылъёссэ удмурт кылэ берыктӥсь но быдэстӥсь Богдан Анфиногенов. Ullapalla vs. Грибы - Ми куспын йӧ шуна ("Тает лед" udmcover) Та кырӟанэз соос интернет вотэсын зол вӧлмемезлы луыса бырйизы. «Адямиос кутскизы ини пародиос лэсьтылыны. Самой умой пародия лэсьтӥз Иван Ургант, экологиен шуг-секытъёсты возьматыса. Собере пародия лэсьтӥзы озьы ик казахъёс, чай юон сярысь, собере футбольной сбороноймы сярысь, Москваысь таджикъёс сярысь но мукетъёсыз. Оглом вераса, со кырӟан но клип «вируслы» пӧрмиз», — вераз Богдан Анфиногенов. «Кырӟан огшоры луэменыз басьтӥз. Ми но сое ас паламы берыктӥмы — клиплы коньдон трос кулэ ӧвӧл, сое ас киын лэсьтыны луэ. Мылкыдызъя но со милемлы матын, сыӵе пиёшкаослэн темазы. Ми малпамы, нош малы лэсьтонтэмез <…>, малпамы — быдэстӥмы. Съемкаос кык час кыстӥськизы», — вераз иворъёсъя «Удмуртия» агентстволы «Эктоника» ӵектослэн продюсерез, клипез удмурт кылын лэсьтонлэн кичӧлтӥсез Владислав Горжак. Солэн кылъёсызъя, клипез луэ, дыр, вал мукет сямен но лэсьтыны, но «ми капчи сюрестӥ мыныны малпамы». Одӥг ласянь, со огшоры, аспӧртэм ӧвӧл, озьы ке но - пальпотытэ. Пӧртэмлыкез удмурт кыл бордын. «Мылкыдъёссэс верасьёс трос. Калык кык лагерьлы люкиськиз: кельше но уг кельшы. Но валтӥсь ужпуммы — учкисьёслэсь мылкыдзэс ӝутон — быдэстэмын», — пусйиз Горжак. Грибы - Тает Лёд Тегъёс: Лулчеберет Ижкар Удмуртия удмуртъёс БогданАнфиногенов кырӟан | Лулчеберет но туризм |
Майя Бывальцева 15 кудӟем водительёсты кутӥзы Удмуртиын тросэн эскеронъёс улсын. Со сярысь ивортэ элькунъя Кунпуш ужъёсъя министерствоысь ГИБДД-лэн управлениысьтыз 1-тӥ ёзэтэз. Со пӧлысь куать муртэ Ижкарын шараязы. «Транспортэз тросэн эскерон амал Ижкарын нырысетӥ арзэ гинэ уг кутӥськы ни. Со юэм водительёсты шараяны луонлык сётэ, озьы ик шараяськылӥзы утчанэ ялэм транспорт но правотэк руль сьӧры пуксем водительёс», — вераз элькунъя Кунпуш ужъёсъя министерствоысь ГИБДД-лэн управлениысьтыз 1-тӥ ёзэтэзлэн кивалтӥсез Вениамин Вычужанин. Тодэ вайытом, водительёсты тросэн эскеронъёс элькунын 24–26 южтолэзе ортчизы. ГИБДД-ысь ӧнерчиос руль сьӧры кудӟыса пуксем муртъёсты чаклазы. Куинь нуналскын 1 сюрс 500 пала машинаез дугдытъязы. Ужрадэ «ДНД «Дорожный патруль» калык дружналэсь ёзчиоссэ, но кыскизы. Кызьы пусйизы Кун автоинспекциын, тросэн эскеронъёс дыръя кудӟем водительёс сэрен луэм шудтэм учыръёс Удмуртиысь сюресъёс вылын пусъемын ӧвӧл. Тегъёс: Авто ГИБДД Удмуртия | Авто |
Майя Бывальцева Огъя кун экзаменъёсын 100 балл басьтэм дышетскисьёслэн лыдзы Удмуртиын 27 процентлы будӥз. 24-тӥ гудырикошконэ дышетон удысын ужасьёслэн конференциязы со сярысь вераз элькунысь дышетонъя но тодосъя министрлэсь ужзэ быдэсъясь Алексей Шепталин. Школаез йылпумъясь 567 пиналъёс дышетсконын азинсконъёссы понна медальёс басьтӥзы. Ӧнеръёслы дышетонъя огазеяськонъёсысь 320 выпускникъёс ӧнерез умой тодэмзы понна элькун медаль басьтӥзы, Россиын сыӵе данъетъёс ӧвӧл. Удмуртиын дышетон удысын ужасьёслэсь быгатонлыксэс но элькун кивалтэт ласянь удыслы саклык висъянэз лыдэ басьтыса, сыӵе азинсконъёслы паймонэз ӧвӧл Алексей Шепталин, Удмуртиысь дышетонъя но тодосъя министрлэсь ужзэ быдэсъясьОзьы ик солэн верамезъя, анай кылъя но литературая экзаменъёсты быръем дышетскисьёслэн лыдзы таяз арын одӥг но ӝыны поллы будӥз. Нош 2015-тӥ арен ӵошатоно ке, лыдпус 38 поллы йылӥз. Тодэ вайытом, 2017-тӥ арын укмысэтӥ классэ йылпумъясь 551 пиналъёс удмурт кылъя экзамен сётӥзы, 11-ез — бигер кылъя. Со сяна, 14 дышетскисьёс удмурт литератураез бырйизы но одӥгез бигер литератураез. Тегъёс: Дышетон Ижкар Удмуртия экзамен АлексейШепталин | Дышетон но тодос |
ИА «Удмуртия» Ож вакытысь нылпиос пӧлысь Глаз ёросысь Отогуртын кылемын на вить мурт. Быдӟым Атыкай ож кутскыку соослы укмыс-дас арес вал. Алевтина Малафеевна Баженова, вить пӧлысь одӥгез, «Участник трудового фронта» нимын пусъемын. Сэзь мылкыдын пересь берга гуразяз, сиён лэсьтэ. - Мынам ныл йыры Чебершурысь. Пичи на вал, дыр, война вакытэз сокем уг но тодӥськы ни. Одӥг учыр гинэ йырам улытозямлы кылиз. Кык вынъёс, быдэс нунал ужам беразы, ӝытазе повестка басьтӥзы. Каль но соос жаль пото: ведь валъёс но вал, нош пиос пыдын кошкизы войнае. Ми, пе, пыраклы кошкиськомы ни. Берзы ышытозь киосынызы шонамзы али но син азям пуксе. Кӧт тырымон сиыны ӧз кылдылы. Пудо-живот но вордӥмы, но налоглы шуыса поттылӥзы. Кинлэн атаез быремын, ньыльдон манет юрттэт сётылӥзы, нош кут сылӥз сю манет. Лидия Даниловна Баженова улэ пиеныз Верх-Парзиын. Али улэмзэ юаськисько, война вакытэз тодаз вайыны курисько. - Кӧттыр лэсьтӥсько, посуда чылкытатӥсько, пие ужын дыръя валлы дась дасям турын понӥсько, векчи пудоез утялтӥсько. Пельы ляб кылэ ни, телевизор уг учкиськы, нош книга очкитэк лыдӟисько на. Книга внукъёсы ваё, одӥг книгаез висказ кык пол но лыдӟисько. Нош война сярысь тодам ваеме ик уг поты. Туж секыт вал. Гольык пыдын уриськыса ветлэме йырам лыктэ ке, йӧнылэн бышкись веньёсыз пыдъёсме али но вӧсь каро на кадь… Зоя Митрофановна Сидорова одӥг но тэк уг улы. Вераськыкумы но половик керттонзэ уг дугдыты. - Война кутскыку, мыным укмыс арес вал. Тяте Качкашурын участковой луыса ужаз. Войнае мынон азяз бабае шуиз: «Нылыдлэсь кизэ кутылыса, ӟыгыртыса кошкы. Кин тодэ, мар луоз». Атайме мон ӧй ни адӟы. Нылзэ будэтыны ӧз кылды солы. Война дыръя школаын дышетски. Урокъёс бере строен султыса мынылӥмы Тёк поскотняе губияны. Губиез куасьтылӥзы школа гуръёсын, фронтэ келяллязы. Корка пырыса ӧй вуылы, бабае, корзина сётыса, Озегвай пала шырбыж октыны ыстылӥз. Куареныз шыд пӧзьтылӥзы, толлы дасяллязы. Маме кыдёкын ӵаӵӵа коралляз. Нюлэскысь бертыса, ӝытъёсы кык чиньыем ыжгон перчаткаос керттылӥз. Вералляз, тятедлы, пе, келялом. Туж чебересь, лякытэсь кут куталляз. Зоя Митрофановна ӧжытлы чусомиз: син азяз мумиз пуксиз, луоз, секытэсь тодэ ваёнъёс сюлэмзэ зӥбыны кутскизы. - Гурт шорын важнямы вал. Лыктӥз бортовой машина. Быдэсаз егитъёсты пуктӥзы но, машина кар пала шонтӥз. Гордпи Матёнлэн Павол выныз султыса, киыныз шонаса кошкиз. «Милемыз ноку но уд адӟе ни…», - кема кылӥськиз куараез. Така шур выж вылысен кин ке тэтчиз вал машинаысь, но сое кык киос син куспын берен ӝутӥзы. Ожысь одӥгзы но ӧз бертэ. Али но пель сьӧрам кылӥське на кенакелэн, Яков пиезлы похоронка басьтыса, уйбыт бӧрдыса ветлэмез. Со вакыт улэмзэс песянайёс, кылбурез сямен, могатэк верало, уго пинал дырзы али но син азязы. Кышет пумынызы ӝогак синвуоссэс ӵушыло, ваньзылы соку туж секыт вал, шуо. - Мумыосмес ӧм адӟылэ, ӵаӵӵа кораса ужаллязы туж кыдёкын. Адскыны бертылӥзы ке, десятник уйиназ ик уллялляз, дӥсьсы но куасьмыса ӧз вуылы. Будӥмы бабаосмы бордын. Огымысь кадь верало, макем секыт улӥзы война бырем бере но. - Аресъёсмы бадӟымазы но милемды келязы ӵаӵӵа кораны. Лумбыт ужаса, уй туж вакчи потылӥз. Дӥсь но ӧз куасьмылы, котэсь кутъёс ӵукнаяз кӧльы кадь чурытомылӥзы. Сиён куанер вал, кынармы лябыт, туж жадьылӥмы. Вот со самой секытэз вал. Ма карод на? Адӟонмы, дыр, сыӵе вал. Кинлэн кыӵе шудэз. Ож вакытысь нылпиослы верантэм секыт йӧтӥз, но солэсь но ортчыт – анайёссылы. Соос войналэсь чидантэм секытсэ чидазы. Ойдолэ музъемозь йыбырттом нылпиоссэс огназы будэтэм Анайёслы! Эмилия Дерендяева, Глаз ёрос Ивортон Глаз ёросысь «Иднакар» газетын потӥз. Ивортодэтъя «Удмуртия» агентстволэн но Удмуртиысь печатья но калыке ивортодэт вӧлмытонъя агентстволэн валче ӵектоссы. Тегъёс: Мерлык нылпиос Удмуртия БыдӟымАтыкайож Глазёрос | Мерлык |
Майя Бывальцева Ижкарысь мер интыосын видеоэскеронъя 28 пала камераос уг ужало. Удмуртилэн тӧроез дорын аппарат кенешонын со сярысь вераз элькунысь кунпуш ужъёсъя министр Александр Первухин. Солэн кылъёсызъя, трос калык люкаськоно интыосын видеоэскерон сӧзнэтлэн ужамезлы бадӟымгес саклык висъяно. Одӥг камера но уг ужа карысь тыметлэн ярдураз но. Кунпуш ужъёсъя министерстволэн ивортэмезъя, «Кышкыттэмлыко кар» сӧзнэтысь 83 камера пӧлысь ялан ужа 55-ез гинэ. Ассэ сӧзнэтэз карлы сётӥзы 2012-тӥ арын. Сыӵегес ик югдур сюресъёс вылын но. Та дыре Ижкарысь 12 сюрес вожъёсын 29 видеокамера уг ужа. «Кышкыттэмлыко кар» программа Ижкарын ужаны кутскиз 2011-тӥ арысен. Видеоэскерон камераос кылдӥзы Шор площадьын, Иж тыметлэн ярдураз, оружейникъёслэн скверазы, Гужем паркын но мукет мер интыосын. Карысь сюрес вожъёсы 70 пала камераос но фотопуктонъя «Арена» огъетъёс пуктэмын. Отысь вань ивортон МВД-лэн но ГИБДД-лэн дежурной частьёсазы вуэ. Тегъёс: Мерлык Ижкар МВД АлександрПервухин Удмуртия кышкыттэмлык | Мерлык |
Туспуктэм: vk.com (Большая перемена) Анжелика Тихонова корреспондент Удмуртиысь вить дышетскисьёс «Большая перемена» огъяросси вожвылъяськонын вормизы. Конкурслэн финалэз 17-20 пӧсьтолэзе нылпиослы «Артек» калыккуспо центрын ортчиз. Со сярысь элькун тӧролэн но кивалтэтлэн пресс-службазы ивортӥз. Вожвылъяськонын оглом 300 пиналъёс вормизы. Соос пӧлысь Удмуртиысь Диана Мираева (Дэри ёросысь Постол школаын дышетскись), Александра Мартюшина (Ижкарысь «Столичной» лицейысь), Арина Петрова, Григорий Чурин (кыкназы ик Кузебай Герд нимо йӧскалык гимназиысь) но Алексей Стерлядев (Глазкарысь физико-математической лицейысь) сюризы. Соос «Путешествие мечты: Санкт-Петербург - Владивосток» поездэ билетъёс утӥзы. Пусъём, нырысь ик пиналъёс конкурсэ заочно пыриськизы: нимаз но командаез ужъёсты быдэсъязы. Нош йылпумъясь люкетэз «Артекын» ортчиз. Отын соослэсь командаен ужамзэс, мылкыдзэс но аспӧртэм амалъёсын ужаны быгатэмзэс дунъязы. Тодэ вайытом, 2021-тӥ арын Удмуртиысь кык студентъёс «Большая перемена» огъяросси вожвылъяськонын быдэн миллион манетэн утӥзы. Тегъёс: Россия нылпиос вожвылъяськон Удмуртия Дышетон | Дышетон но тодос |
Майя Бывальцева 27-тӥ толсуре «Ижевская винтовка» ӵошатсконын воргоронъёслэн 10 иськеме спринт амалэн бызьылонъёссы ортчизы. Вожвылъяськонэ 68 адями пыриськиз, кыкез со пӧлысь финишозь ӧз вуэ, ивортэ Удмуртиысь Спортъя министерстволэн пресс-службаез. Тужгес ӝог но лэчыт синмо луэмзэ возьматӥз Юграысь Вадим Филимонов. Солы 1,1 секунд келяз но кыкетӥ инты басьтӥз Москваысь Максим Цветков. Куинетӥ интыын – Юграысь Иван Томилов (+21,1). Куиньназы сылыса ыбылӥськонын быдэн одӥг мишеньзэ ворсатэк кельтӥзы. Удмуртиысь биатлонистъёс пӧлысь тужгес вылӥ инты басьтӥз Виктор Плицев. Сылыса ыбылӥськонын со одӥг мишеньзэ ӧз ворса, но вормисьлы 1 минутлэсь трос келяз но 19-тӥ гинэ луиз. 28-тӥ толсуре 11 часысен нылкышноослэн спринт амалэн вожвылъяськонзы ортчоз. Висисьёс понна автобус «Микрорайон «Север» дугдылонниысь 10 час 30 минутэ вырӟоз. Тодэ вайытом, «Ижевская винтовка» ӵошатсконъёс 26-тӥ толсуре нылкышноослэн 15 иськеме бызьылонэнызы кутскизы. Нырысетӥ инты Красноярск улосвылысь Наталья Гербулова басьтӥз. Воргоронъёслэн спринтазы Санкт-Петербургысь Александр Слепов вормиз. Тегъёс: Спорт Ижкар Биатлон Удмуртия Ижевскаявинтовка | Спорт |
Майя Бывальцева 14-тӥ тулыспалэ Удмуртиын 8 градусозь кезьыт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Покчиарняе улосвылын пилемо улоз, сайкиськылоз. Дырын-дырын ӧжыт лымыялоз, интыосын – золгес. Каллен пельскоз, кӧня ке йӧвалег луоз. Тӧл лымшор но шундыпуксён вискысь секундскын 9-14 метре пельтоз. Нуназе элькунъя -3…-8 градус возиськоз.Сюресъёс вылын гылыт, лымы пуктосъёс. Омыр зӥбет луло узвесь юбоя 749 миллиметр луоз, омырлэн мускытлыкез – 90 процент. Тегъёс: МЧС Удмуртия куазь | Инкуазь |
Туспуктэм: Ольга Козачёк Майя Бывальцева 22-тӥ гудырикошконэ Удмуртиын пильмаськылоз, уйин зор усьыны кулэ ӧвӧл, нуназе интыосын кӧня ке зороз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин уйпал но шундыпуксён вискысь секундскын 2-7 метре, нуназе шундыпуксён палась 6-11 метре пельтоз. Элькунъя уйин +2…+7 градус луоз, интыосын музъем вылын -1 градусозь кынтылоз. Нуназе +16…+21 градус возиськоз. Омыр зӥбет луло узвесь юбоя 743 миллиметр луоз, омырлэн мускытлыкез – 51 процент. Тодэ вайытом, улосвыл Гидрометцентр ивортэмъя, та ужан арня ӵоже удмуртын куазь салкым луоз. Тегъёс: куазь Удмуртия | Инкуазь |
Майя Бывальцева Удмуртиын вордскем Елизавета Туктамышева фигурной нискыланъя Гран-при улсын Пекинэ мыноз. Со сярысь ивортэмын конькиен бызьылӥсьёслэн калыккуспо огазеяськонзылэн нимлыко сайтаз. 18-тӥысен 20-тӥ шуркынмонозь отын Audi Cup of China 2016 ӵошатскон ортчоз, со калыккуспо турнирлэн витетӥ люкетэз луэ. Солэсь азьвыл 28–30 коньывуонэ фигуристка кыкетӥ люкетаз Skate Canada 2016 ӵошатсконэ мыноз. Со Канадаысь Миссиссогаын ортчоз. Туктамышева сяна, Гран-прилэн люкетъёсаз ӵектэмын Юлия Липницкая, Елена Радинова, Евгения Медведева но мукетъёсыз. 2014-тӥ арын Олимпи чемпионкалэн Аделина Сотниковалэн нимыз нокытын ӧвӧл. Тодэ вайытом, паллян пыдзэ вӧсь каременз сэрен, туэ тулыс Удмуртиысь спортсменка дуннелэн Кубокез понна ӵошатсконэ США-е мыныны ӧз быгаты. Берлогес тодмо луиз, Туктамышева выль сезонлы Канадаысь хореографен дасяське шуыса. Со Египетлэн царицаезлэсь образзэ возьматыны малпа. Озьы ик солы дасяськыны юрттӥз Узбекистанысь фигурист Миша Ге. Тегъёс: Спорт ЛизаТуктамышева Удмуртия ЕдинаяРоссия | Спорт |
Туспуктэм: Руслан Нуриахметов Анжелика Тихонова корреспондент 7-тӥ пӧсьтолэзе Удмуртиын коронавируслы 1 сюрс 944 эскеронъёс ортчытӥзы, 13 муртлэсь висёнэз шараязы, соос пӧлын 14 аресозь одӥг пинал но 65 арессэс ортчем ньыль арлыдоос. Эмъяськонниосы укмыс адямиез интыязы. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 779 адямиез эмчиос чакласа возё. Эмъяськонниосын кыллись 30 висисьёслэн тазалыксы шоро-куспо лыдъяське, ньыль муртлэн – секыт, кыкез соос пӧлысь тыосты шокатӥсь аппарат улын кыллё. 26 адями висёнэз вормиз. Улонысь кошкемъёс ӧвӧл. 7-тӥ пӧсьтолэзьлы Удмуртиын коронавирусэн черлан 167 сюрс 591 учыр лабораториосын зэматэмын. 163 сюрс 583 мурт йӧназ, 4 сюрс 47 адями улонысь кошкиз. 698 сюрс 841 мурт вакцинациез ортчиз, со пӧлысь 559 сюрс 192 адями кыкетӥ компонентсэ но басьтӥз. 170 сюрс 198 адями ревакцинациез ортчиз. Тодэ вайытом, 6-тӥ пӧсьтолэзе Удмуртиын коронавируслы 615 эскеронъёс ортчытӥзы, 12 муртлэсь висёнэз шараязы. Эмъяськонниосы куинь адямиез интыязы. Тегъёс: Удмуртия Ижкар Тазалык коронавирус | Тазалык |
Майя Бывальцева 15-тӥ шуркынмонэ Удмуртилэн тӧроез Александр Бречалов Москваын Россиысь транспортъя министрен Максим Соколовен но Росавтодорлэн кивалтӥсеныз Роман Старовойтэн пумиськылӥз. Вераськизы улосвылысь сюрес возёс удыслэн 2017-тӥ арын ужамезлы йылпумъянъёс сярысь. Со сярысь элькун кивалтӥсь «ВКонтакте» вотэсысь бамаз ивортӥз. Солэн кылъёсызъя, «Кышкыттэмлыко но ӟечлыко сюресъёс» ӵектосъя ужрадъёсты Удмуртия туэ умой быдэстӥз но вуоно арын тросгес коньдон басьтыны оске. Кивалтӥсьлэн малпамезъя, со Ижкарысь ваньзэ сямен шугъяськонъёсты палэнтыны но гурт сюресъёсъя ужпумез сэрттыны-пертчыны луонлык сётоз. Али вазь ялонъёс лэсьтыны, но 2018-тӥ арлы ужпум пуктэмын — элькунысь сюресъёслэсь ветлыны луонтэм люкетъёссэс быдтон Александр Бречалов, Удмуртилэн тӧроезлэсь ужзэ огдырлы быдэсъясьАзьвылгес элькунлэн тӧроез вераз вал, сӥзьыл но тулыс Удмуртиысь 87 гуртъёсы МЧС-лэн нимысьтыз техникаеныз но вуыны уг луы шуыса. Со ужпумез сэрттон-пертчон понна 1,5 миллиард манет пала шедьтыны кулэ. Тодэ вайытом, та программа улсын Удмуртиысь сюресъёсты тупатъян понна таяз арын федерал но элькун коньдэтъёсысь 1,9 миллиард манет висъямын вал. Со коньдонэн 4 федерал объектъёсты, 15 улосвыл объектъёсты но 37 интыысь объектъёсты быдэстыны кулэ вал. Но торгъёсын шыръям коньдон чотын (161 миллион манет) Ижкарын ватсаса 4 люкетъёсты тупатӥзы. Оглом 141 иськем пала сюресъёс тупатэмын вал. Тегъёс: Авто Ижкар Удмуртия сюресъёс гуртсюресъёс АлександрБречалов | Авто |
Туспуктэм: vk.com (Александр Бречалов) Наталия Сильвестрова Сарапулын ньыль этажъем выль поликлиника пуктыны кутскизы. Пуктӥськон интыын техникаен ужало ни, музъемез ӵошкато. Со сярысь Удмуртилэн тӧроез Александр Бречалов «ВКонтакте» мерлыко вотэсысь бамаз ивортӥз. Выль эмъяськонниын терапевтлэн но сюбег ӧръёсъя эмчиослэн висъетъёссы, возьман интыос луозы. Диагностика лэсьтон туала центр радъялозы, озьы ик пыктос (онкологической) висёнъёсын курадӟисьёслы амбулаторной юрттэт сётонъя центр кылдытыны малпало. «Здравоохранение» йӧскалык ӵектос улсын эмъюртэ магнитно-резонансной но компьютерной томографъёс, УЗИ лэсьтон аппаратъёс но мукет туала тӥрлык басьтозы. Поликлиника борды 23 сюрс адями юнматэмын луоз. Ужъёсты 2024-тӥ ар пумозь йылпумъяны чаклало. Тодэ вайытом, 2023-тӥ арын Удмуртиын вить амбулатория пуктозы: Вотка, Пичи Пурга, Дэри, Алнаш но Сарапул ёросъёсын. Ньыляз ёросын ужъёс мыно ини. Тегъёс: лэсьтӥськон эмъяськонниос Сарапул Удмуртия | Лэсьтӥськон |
Майя Бывальцева 6-тӥ оштолэзе Удмуртиысь кун филармониын «Шулдыр ӝыт» ансамбльлэн лулчеберетъя кивалтӥсезлэн Наталья Ушаковалэн нырысетӥез нимаз концертэз ортчоз. Со сярысь ивортэ ужъюртлэн пресс-службаез. Удмуртиысь кун филармонилэн солисткаез ансамбльысь артистъёсын ӵош пӧртэмлыко программа дасяз. «Яратон» концертын выль но тодмо кырӟанъёс удмурт, ӟуч, англи но француз кылъёсын чузъяськозы. Учкисьёс крезьгуръя пӧртэм ӧръёсты кылыны быгатозы: поп, рок-н-ролл, соул, романс, француз шансон но мукет. Концертэ озьы ик пыриськозы туала эктонъя «NEXT» академия, Светлана Ручкина но Ксения Ахметханова. Чакламын вань аресъем учкисьёслы (0+). Тегъёс: Лулчеберет Ижкар Удмуртия кырӟан | Лулчеберет но туризм |
Алёна Селезнёва Анжелика Тихонова корреспондент Россие Украинысь, Донецк но Луганск Калык Элькунъёсысь 95 сюрс 900 улӥсьёсты вайыны быгатозы. Соосты улосвылъёсъя келян сярысь косэтэз эрикрадо ивортодэтъя нимлыко интернет-порталын поттӥзы. Удмуртия 550 лыктӥсьёсты пумитаны быгатоз. Тодэ вайытом, азьвыл Удмуртилэн тӧроез Александр Бречалов элькун 250 адямиез пумитаны быгатоз шуыса ивортӥз вал. Тегъёс: Украина Россия Удмуртия Политика | Политика |
Туспуктэм: Григорий Фомин 1 номеро элькун эмъяськонниын ужась ЭКО но репродукци центр 10 ар тырмонзэ пусъе. 2013-тӥ арысен татын анай-атайёслы пинал вайыны юртто. Со дыр ӵоже центрын 4 сюрс нылпи вордскиз. Со сярысь Удмуртиысь кивалтэтлэн тӧроезлэн воштӥсез Эльвира Пинчук телеграм-каналаз ивортӥз. « Удмуртиын Репродуктологической юрттэт 1990-тӥ арын сётыны кутскизы, соку нылпи ваёнъя центр ужаны кутскиз. Бӧрысь 2012-тӥ арын туала тӥрлык басьтыны, эмбиологической оперци ортчытонниез, пациентъёсты кутон интыосты тупатыны коньдон висъязы, нош 2013-тӥ арын ЭКО но репродукци выльдэм центр анай-атай луыны мылкыд карисьёслы осъёссэ усьтӥз » Эльвира Пинчук, Удмуртиысь кивалтэтлэн тӧроезлэн воштӥсез Ар ӵоже татын 350 пала ЭКО программаос ортчыто. Кузпалъёс быдэсак эскерон ортчыны, нылпи ваёнтэмлыкез эмъяны тупать амал быръён понна эмчиосын кенешыны быгато. Приёме эм юрттэт басьтон эмъяськонниысь эмчи пыр яке 8 (3412) 693 -511 телефон номеръя гожтӥськыны луэ. Тодэ вайытом, Удмуртиын 2023-тӥ ар кутсконысен 5 сюрслэсь трос нылпиос вордскизы. Тегъёс: нылпиос тазалыкезутён Тазалык Удмуртия | Тазалык |
Майя Бывальцева 23-тӥ инвожое Удмуртиысь Кун Кенешлэн кызь куатетӥ сессияз депутатъёс элькунын тамактэм никотино суретъёсты вузанэз быдэсак дугдытон сярысь катэз кутӥзы. Со 2020-тӥ арын 1-тӥ гудырикошконэ кужымаз пыроз. Кун Кенешлэн тӧроезлэн нырысетӥ воштӥсез, тазалыкез утёнъя, демографи но семья политикая ялан ужась ӧрилэн кивалтӥсез Надежда Михайлова верамъя, со элькунын улӥсьёслэсь тазалыксэс утён понна кулэ. Солэн кылъёсызъя, тамактэм никотино суретъёсын вузкарыны лэзисьтэм катъёс Россиысь укмыс улосвылъёсын кутэмын ни. Тамактэм никотино суредъёслэсь тазалыклы изъян ваемзэс лыдэ басьтыса, ми соосты вузанэз сюбегетонэн гинэ дугдыны ум малпаське, кызьы азьло вераськонъёс вал, Удмурт Элькунын никотино суретъёсын оптовой но розничной вузкаронэз быдэсак дугдытыны ӵектӥськом Надежда Михайлова, Удмуртиысь Кун Кенешлэн тӧроезлэн нырысетӥ воштӥсез, тазалыкез утёнъя, демографи но семья политикая ялан ужась ӧрилэн кивалтӥсезКат понна 47-ез депутатъёс дурбасьтӥзы, эшшо одӥгез возиськиз. Тодэ вайытом, азьвылгес тамактэм никотино суретъёсты быдэ вуымтэослы вузаны ӧз лэзе вал. Тегъёс: Политика Мерлык Ижкар Удмуртия тамаккысконлыпумиткат КунКенеш катрадлык тазалыкезутён | Политика |
Майя Бывальцева 8-тӥ гудырикошконэ Удмуртиын Россиысь Кун Думае быръёнъёсы одӥг мандатъем округъёсъя кандидатъёсты пусъён йылпумъяськоз. Иворъёсъя «Удмуртия» агентстволэн корреспондентэзлы со сярысь веразы элькунысь быръёнъёсъя ӧриын. Да дырлы 11 кандидатъёс пусъемын. Кандидатуразэс ӵектэмзы сярысь ялэм эшшо вить муртъёсъя пумкылъянъёс кутэмын луозы. Соосын сётэм ужкагазъёсты али эскеро на. Катъя солы 10 нунал висъяське. Быръёнъёсъя ӧрие ужкагазъёсты сётон дыр 3-тӥ гудырикошконэ йылпумъяськиз. Та дырлы быръёнъёсъя Удмурт (33 номеро) округын пусъемын Алексей Загребин («Единая Россия»), Роман Дементьев («Коммунисты России»), Владимир Чепкасов (КПРФ), Тимур Ягафаров (ЛДПР), Ильдар Закиров (ПАРНАС), Виктор Шудегов («Справедливая Россия»). Асьсэлэсь кандидатуразэс ӵектӥзы но али пусйымтэ на: Алексей Чулкин («ПАРТИЯ РОСТА»), Сергей Буторин («Гражданская платформа»). Быръёнъёсъя Ижкар (34 номеро) округын пусъемын Юрий Мишкин («Коммунисты России»), Владимир Бодров (КПРФ), Антон Гусев (ЛДПР), Руслан Тимуршин (ПАРНАС), Фарид Юнусов («Справедливая Россия»). Асьсэлэсь кандидатуразэс ӵектӥзы но али пусйымтэ на: Валерий Бузилов («Единая Россия»), Михаил Назаров («ЯБЛОКО»), Олег Овчинников (ачиз ӵектӥськиз). Тодэ вайытом, Россиысь Кун Думае быръёнъёс ортчозы 18-тӥ куарусёнэ. 2003-тӥ арысен нырысьсэ соос суро амалэн ортчозы. Озьы 450 депутатъёс пӧлысь 225-ез огъя федерал округъя партиослэн списокъёссыя быръемын луозы. эшшо 225 -ез — одӥг мандатъем округъёсъя. Тегъёс: быръёнъёс Удмуртия Россия КунДума | Политика |
Майя Бывальцева Лемтэй мертчиськон учыръёслэн лыдзы Удмуртиын кык поллы йылӥз. 20-тӥ оштолэзьлы 140 адями ӧнерчиос доры вазиськиз. Кылем арысь та вакытэн ик ӵошатыса, со кык поллы тросгес. 22-тӥ оштолэзе со сярысь ивортэ Роспотребнадзорлэн элькунъя управлениезлэн пресс-службаез. Шугадӟонэ шедемъёс пӧлысь 46-ез — нылпиос. 2015-тӥ арын та дырлы ик соос 24 вал. Эскерем 95 лемтэйёс пӧлысь 9,5 процентэзлэн энцефалит шараямын (9 учыр). Боррелиозлы 71 лемтэй эскеремын, чер 12-езлэсь шедьтэмын (17 процент). 26 адямилы, со пӧлын 24 нылпиослы, иммуноглобулин пуктэмын. Укмысэз гинэ шугадӟонэ шедемъёс лемтэй энцефалитлэсь прививка пуктӥллям вылэм, нылпиос — куатез. Мертчиськем лемтэез висёнъёслы эскерыны луэ таӵе адресъёсъя: — «Удмурт элькунысь гигиеная, но эпидемиологияя центр» (Ижкар, Ленин урамысь 106 номеро юрт). Шараяло лемтэй энцефалитэз, боррелиосты, эрлихиосты, анаплазмъёсты, но ЛЗН вирусэз — «Паласькись висёнъёсъя клиникая эмъяськонни» (Ижкар, Труд урамысь 17 номеро юрт). Шараяло лемтэй энцефалитэз, боррелиосты. «Удмурт элькунысь гигиеная, но эпидемиологияя центр» эмъюртлэн ёзэтъёсаз (шараяло лемтэй энцефалитэз, боррелиосты): — Глазкар, Киров урамысь 27а номеро юрт — Балезино, Азин урамысь 17а номеро юрт — Эгра, Труд урамысь 17 номеро юрт — Можга, Ленин урамысь 8 номеро юрт — Сарапул, Азин урамысь 29 номеро юрт — Ува, Советской урамысь 7 номеро юрт Ужан дырзы 8 час 30 минутысен 16 часозь. Эпидеми кутскыса, сое воштыны быгатозы. Тегъёс: Тазалык Ижкар Удмуртия лемтэй | Тазалык |
Майя Бывальцева Удмуртиысь 18 ёросъёсысь 45 гурт командаос «Деревня будущего» акселерационной программае пыриськозы. Соос конкурс быръёнэз ортчизы но дунтэк дышетскыны дасясько. Со сярысь улосвыл тӧролэн но кивалтэтлэн пресс-службазы ивортӥз. Куриськонъёсты кутон 9-22 южтолэзе мынӥз, оглом 909 улон интыосысь вазиськонъёс вуизы Интыысь кичӧлтонъёслы юрттонъя фондлэн кивалтӥсез Евгения Ладыжец верамъя, куриськонъёсты бырйыку кӧня ке дунъян мертэтъёсты чаклазы. Со пӧлын программалэн валтӥсь ӧръёсызлы тупан, кичӧлтонэз улонэ пыӵатон понна гурт калыкез огазеяны быгатонлык, ӵектосэз быдэсъяны валче ужасьёсты шедьтон, ӵектослэн интывыл понна кулэлыкез. Вожвылъяськонын вормисьёс гурт туризмез азинтон, дышетонлэн но ӧнер быръёнлэсь ӟечлыксэ будэтон, ужбергатонэз азинтыны луонлыкъёс кылдытон, котырез умоятон сярысь сюлмасько. Озьы, «Деревня будущего» инлыкез кылдытозы Белезино ёросысь Вӧёгуртын но Кестымын, Глаз ёросысь Адамын, Дэбес ёросысь Кедзя но Пыктыдур (Нижняя Пыхта) гуртъёсын, Дэри ёросысь Пыӵанкаын, Камбарка ёросысь Шольяын, Кез ёросысь Тимойпиын, Желтопиын, Кулигаын, Кияса ёросысь Первомайскойын, Пичи Пурга ёросысь Кабыстаын но Кӧтшурын, Можга ёросысь Пазялын, Сарапул ёросысь Смолиноын но Юриноын, Сюмси ёросысь Муки-Каксиын но Кильмезьын, Ува ёросысь Бызараын (Узей-Тукля) но Чеканын, Якшур- Бӧдья ёросысь Тылоын (Старые Зятцы) но Сюровайын. Тужгес трос ӵектосъёс, быдэн куать, Вотка но Эгра ёросъёсын быдэсъялозы. Вотка ёросын - Кукуй, Куарса, Костоваты гуртъёсын, Камской, Светлой, Юльской черкогуртъёсын, Эгра ёросын - Мазьгиын (Лонки-Ворцы) гурт, Лозаын, Мувырын, Бачкейын, Чутырын, Зураын. Озьы ик интывылэз умоятон ньыль ёрос центръёсын ортчоз – Алнашын, Вавожын, Дэбесын, Сьӧлтаын, Якшур-Бӧдьяын. Мукетъёсыз пыриськыны быгатӥсьёс резерве пыртэмын. Соос программа борды итӥськыны быгатозы, вылӥ верам пыриськисьёс куштӥськизы яке соосты радъясьёс палэнтӥзы ке. Гуртъёслэн командаоссы оштолэзе дышетскыны кутскозы ни. Занятиос очной но онлайн амалъёсын радъяськозы. Акселераторе пыриськисьёсты ӵектосъёссэс возьматыны но Удмуртиын но Россиын быдэсъяськись грантъёсъя вожвылъяськонъёсы куриськонъёс сётыны дышетозы. Программалэн йылпумъян люкетэз толсуре ортчоз. Муниципал кылдытэтъёслэн форумазы ӵектосъёсын тодматон но соосты утён радъяськоз. «Деревня будущего» - гуртъёсын улӥсьёслэн кичӧлтонъёссылы дурбасьтонъя программа. Гуртлэн араз солы кутскон сётӥз Удмуртиысь гурт возёсъя но сиён-юон поттонъя министерство, солы Интыысь кичӧлтонъёслы юрттонъя «Сообщество» фонд но Элькунысь инытвылъёсты азинтонъя центр юртто Тегъёс: Мерлык Ижкар Удмуртия гурт кичӧлтонъёс Гуртлэнарез | Мерлык |
Туспуктэм: Наталия Сильвестрова Наталия Сильвестрова Шутэтскон нуналъёсы, 8-9 пӧсьтолэзе, Удмуртиын эшшо но пӧсьгес кариськоз. Температура XX даурлэн шораз но кыкетӥ ӝыныяз та нуналъёсы ик пусъем рекорд тодметъёслы матын луоз. Со сярысь улосвыл Гидрметцентрлэн пресс-службаез ивортӥз. 8-тӥ пӧсьтолэзе куазь кӧс луоз, элькунлэн уйпалаз гинэ вакчи дыръем зоръёс усьыны быгатозы. 9-тӥ пӧсьтолэзе но ужан арнялэн кутсконаз улосын, тужгес ик уйпалан, интыен вакчи дыр ӵоже зороз, гудыръялоз но чилекъялоз, сильзоръёс ортчозы. Тӧл кужмоялоз. Матысь уе +11…+16 градус луоз, 9-11 пӧсьтолэзе уйин +16…+21 градус возиськоз. Шутэтскон нуналъёсы но нырысетӥ кык ужан нуналэ нуназе температура +29…+34 градусозь ӝутскоз, уйпал ёросъёсын +25…+30 луоз. Нырысь-валысь чакланъёсъя, вуоно арнялэн шораз температура шуак лэзькоз, нуназе +20…+25 градуслэсь вылӥын уз луы. Тегъёс: Удмуртия куазь Гидрометцентр | Инкуазь |
Анжелика Тихонова корреспондент 30-тӥ оштолэзьлы Удмуртиын коронавирусэн черлам куинь мурт улонысь кошкиз. Кышномуртъёслы 82, 87 но 89 арес вал. Со сярысь элькунысь оперативной штаб ивортӥз. Туннэ нуналлы 50 выль черламъёслы пусйизы. Соос пӧлын 14 аресозь одӥг нылпи но 65 арессэс ортчем 22 кунмуртъёс. 26-ез черламъёс Ижкарын улӥсьёс, сизыьмез – Ува ёросын, куинез – Дэри ёросын, быдэн кыкен – Глаз, Эгра, Пичи Пурга, Юкаменск ёросъёсын, быдэн одӥген – Алнаш, Вавож, Можга, Сьӧлта, Сюмси, Якшур-Бӧдья ёросъёсын. 63 адями висёнэз вормиз Туннэ нуналлы Удмуртиын выль коронавирус инфекциен черлан 32 сюрс 767 учыр лабораториосын зэматэмын. 29 сюрс 465 адями йӧназ, 416 мурт кулӥз. Та дыре 58 висисьёслэн тазалыксы секыт лыдъяське. Элькунын выль коронавирус инфекцилы 1 миллион 57 сюрс 558 эскеронъёс ортчытӥзы, берло нуналскын – 3 сюрс 663. 30-тӥ оштолэзьлы Удмуртиын 86 сюрс 794 адями коронавируслэсь прививка пуктӥз, со пӧлысь 53 сюрс 440-эз кыкетӥ люкетсэ но басьтӥзы ни. Тегъёс: Тазалык Ижкар висён Удмуртия коронавирус | Тазалык |
Туспуктэм: Руслан Нуриахметов Наталия Сильвестрова 0+ 10-тӥ тулыспалэ Ижкарын «Пельняньлэн дунневыл нуналэз» фестиваль улсын мормышкаен но блеснаен чорыганъя «Шудо визнан» чемпионат ортчоз. Ӵошатсконъёс Зодчий Дудин нимо ярдур палась Иж тымет вылын радъяськозы. Со сярысь элькун тӧролэн но кивалтэтлэн пресс-службазы ивортӥз. Вожвылъяськонэ 18 но солэсь трос аресъем чорыганы яратӥсьёс пыриськыны быгато. 14-18 аресъемъёслы анай-атайёссылэн чакламзы улсын яке соосын гожтэм лэзетъя чорыганы яра. Кутэм чорыглэн котькуд граммез понна одӥг балл сётӥське. Тужгес но трос балл люкам чорыгась вормисе потэ. Ужрадэ пыриськон понна фестивальлэн сайтаз гожтӥськыны кулэ. Тодэ вайытом, туэ фестиваль 5-10 тулыспалэ ортчоз. Со улсын семьяослы «Мынам семьяе – мынам узырлыке» фотоконкурс (0+) мынэ ни, 10-тӥ тулыспалэ PelmenRun тол бызьылон (0+) радъяськоз. Тегъёс: Пельняньлэндунневылнуналэз чорыган ӵошатсконъёс Ижкар Удмуртия фестиваль | Мерлык |
Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Удмуртиын Пӧйшуран биатлонын Ува ёросысь пӧйшурасьёслэн но чорыгасьёслэн командазы вормиз. Ӵошатсконъёс 11-тӥ южтолэзе «Солнечный» ыбылӥськонъя огъетын ортчизы. Со сярысь улосвыл тӧролэн но кивалтэтлэн пресс-службазы ивортӥз. Ӵошатсконъёсы Удмуртиысь, Перм но Киров улосъёсысь командаос пыриськизы. « Валтӥсь тол сезон ворсаськем бере пӧйшурасьёслэн биатлонзы спортсменъёслы зэмос праздник луиз. Пыриськисьёс данлыко ӵошатскизы, вань эскеронъёс пыр потӥзы, пӧйшуран но спорт – со, лул но мугор кужым сяна, инкуазь понна сюлмаськон шуыса возьматӥзы » Денис Удалов, Удмуртиысь инкуазь узырлыкъёсъя но инкуазез утёнъя министр Кыкетӥ инты Балезино ёросысь Сергинской огазеяськонысь пӧйшурасьёслэн но чорыгасьёслэн командазы басьтӥз, куинетӥ инты – Перм улосысь команда. Ужрадэ 50-лэсь трос пӧйшурасьёс пыриськизы. Тужгес но арлыдоез спортсменлы, Киров улосысь командалэн ёзчиезлы, Александр Симоновлы 68 арес, тужгес но пиналэз пыриськись луиз «Студёный ключ» возёс командаысь 22 аресъём Артем Рябов. Ӵошатсконъёсты Удмуртиысь инкуазь узырлыкъёсъя но инкуазез утёнъя министерство но «Охотничий парк Удмуртии» мерлыко огазеяськон радъязы. Тодэ вайытом, Удмуртиын куасэн бызьылонъя Галина Кулакова нимо марафон ортчоз. Тегъёс: Спорт пӧйшуран Биатлон ӵошатсконъёс Удмуртия | Спорт |
Туспуктэм: видеоысь скриншот Майя Бывальцева 23-тӥ куарусёнэ Ижкарын Тимченкоослэн ӟечлэсьтон фондэнызы пуктэм «Люди Дела» документальной сериалэз возьматозы. Шоркаръёслэсь кыдёкысь гуртъёсын улӥсь но котырысьтызы дунеез воштыны тыршись огшоры адямиослы сӥзем киноальманахлэн одӥгез новеллаез Дэбесысь шахматъя тренерлы сӥземын. Со сярысь Удмуртиысь дышетонъя но тодосъя министерстволэн пресс-лужбаез ивортӥз. Сергей Васильев – Дэбесысь электростанциын диспетчер луыса ужа. Камалась ини вордскем черкогуртсэ улосвылысь шахматъя шоркар карыны мылкыдын улӥз. Табере Дэбесэз быдэс Россиын тодо ни: отын гурт шахматистъёслэн но гурт школаосын дышетскисьёслэн огъяросси турниръёссы ортчыло. Фильмез учкыны, геройёсын но фондлэн ыстэм муртъёсынызы вераськыны луоз «Империя шрёз» (Шрирокий пролка, 53Э) кинотеатрын 17 часысен 20 часозь. Пыронэз эркын, но азьвыл ик пусйиськыны кулэ. Тодэ вайытом, 22-тӥ но 23-тӥ куарусёнэ Удмуртиысь историлы сӥзем документальной киноя фествиаль ортчоз. Тегъёс: Удмуртия кино шахмат Дэбес | Мерлык |
Туспуктэм: vk.com (Лариса Буранова) Каракулино ёросын Быдӟым Атыкай ож вакытысь бомбардировщиклэсь люкетъёссэ шедьтӥзы. Удмуртиысь но Татарстанысь утчасъёс куинь нунал ӵоже люкетъёсын кык мешок бичазы. Со сярысь Кун Думаын Удмуртилэсь депутат Лариса Буранова «ВКонтакте» мерлыко вотэсысь бамаз ивортӥз. «Табере тодмо ни, со 23-тӥ южтолэзе 1942-тӥ арын вал. Малые Калмаши гурт дорын авиакатастрофа вылэм. Бусые бомбардировщик усиз (вырйылэ дэмӟыны сюрем, вылды – урод куазь люкетӥз), самолётлэн экипажез быриз. Аслобетэз Красноярскысь Ярославле келяло вал. Шугадӟон ӧз луысалыз ке, арня ӵоже со фронтэ вуысал», - Лариса Буранова, Кун Думаын Удмуртилэсь депутат. Кин вал самолётын тодыны но соослэсь ӵыжы-выжыоссэс шедьтыны малпало. Одӥгез лётчиклэн нимыз тодмо – со Киров улосысь Колодкин Александр Аверьянович. Солэсь туспуктэмзэ гурт музее сётӥзы. Бырем ожмаськисьёслы сӥзьыса гурт шоры синпелет пуктозы, вылаз нимъёссэс гожтозы. Тегъёс: БыдӟымАтыкайож история Шимучыръёс ЛарисаБуранова Каракулино Удмуртия | Мерлык |
Анжелика Тихонова корреспондент Удмуртиын, 4-тӥ коньывуонлы лыдпусъёсъя, коронавирус инфекци пумит вакциналэсь одӥг ке но люкетсэ 400 сюрс 993 адями пуктӥз ни. Со сярысь элькунысь тазалыкез утёнъя министерстволэн пресс-службаез ивортӥз. Со вакцинациез ортчыны быгатӥсь кунмуртъёс пӧлысь 43,3 процентэз луэ. 60 арессэс ортчемъёс пӧлын прививкаез 47 процентэз пуктӥз (142 сюрс 314 адями). Удмуртиын 354 сюрс 790 улӥсьёс вакциналэсь нырысетӥ люкетсэ басьтӥзы, соос пӧлысь 328 сюрс 160-эз – кыкетӥ люкетсэ но пуктӥзы но вакцинацизэс йылпумъязы ни. Со сяна, 46 сюрс 203 мурт одӥг компонентъем «Спутник Лайт» вакцинаез пуктӥзы. 4-тӥ коньывуонлы, элькунысь эмъюртъёсын куинь пӧртэм вакцинаос вань: «ГамКовидВак» («Спутник V») – 119 сюрс 851 доза; «ЭпиВакКорона» – 10 сюрс 333 доза; «Спутник Лайт» – 70 сюрс 469 доза. Пусъём, элькунын коллективной иммунитет кылдытон понна оглом 80 процентсэ улӥсьёслы прививка пуктыны кулэ (924 сюрс 245 адямилы). Вакцинациез улон интыя поликлиникаын яке Мер тазалыкъя но эм профилактикая центрын (Ижкар, Октябрьлы 50 ар нимо площадь, 21) ортчыны луэ. Прививка пуктон понна мылкыд карисьлы 18 арес тырмемын луыны кулэ. Сьӧре одно ик паспорт, СНИЛС но эм страхованиея полис кутоно. Тодэ вайытом, Удмуртиын коронавирус инфекци вӧлмонэн сэрен нош ик сюбегатонъёс кутӥзы. Тегъёс: Тазалык Ижкар Удмуртия коронавирус вакцина | Тазалык |
Майя Бывальцева 25-тӥ куартолэзе Удмуртиын куд-ог интыосын зороз но +21 градусозь луоз шуыса чаклало. Со сярысь ивортэ Россиысь МЧС-лэн элькунъя Валтӥсь управлениезлэн пресс-службаез. Удысэт ивортэмъя, покчиарняе элькунын пильмаськылоз, куд-ог интыосын ӧжытак зорылоз. Тӧл уйпал но шундыӝужан вискысь лымшор но шундыпуксён пала воштӥськыса секундскын 4–9 метре пельтоз. Нуназе +16…+21 градус луоз. Омыр зӥбет луло узвесь юбоя 748 миллиметр, омырлэн мускытлыкез 55 процент. Тегъёс: МЧС Удмуртия куазь | Инкуазь |
Туспуктэм: Григорий Фомин Майя Бывальцева 12-тӥ толсруе Удмуртиын пилемо улоз, кема лымялоз, интыосын зол. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыпуксён вискысь, лымшор палась секундскын 9-14 метре пельтоз. Элькунъя уйин -4…-9, нуназе -2…-7 градус возиськоз. Сюресъёс вылын лымы пельтэмъёс, интыосын йӧвалег. Омыр зӥбет луло узвесь юбоя 753 миллиметр луоз, омырлэн мускытлыкез — 84 процент. Тегъёс: куазь лымы Удмуртия | Инкуазь |
ИА «Удмуртия» Глазов ёросын гурт улонэз умоятонлы сӥзем ӵектосъёсты улонэ пыӵатонлы кутскон сётӥзы. Тодмо ини: инициативной бюджетированиея элькун конкурс пыр Глазов ёросын 11 ӵектосъёс потӥзы. Ӟеч ивор тодмо луиз гинэ, пумен калык уж борды басьтӥськиз ни. Кылем арня шорын Качкашурысь кичӧлтӥсь группа люкаськылӥз – со ог кызё мурт. Калык пуктэмъя, та гуртын урамъёсты югдытонъя проект улонэ пыӵалоз. Нырысь вамышен луоз уксё люкан, уго конкурслэн одӥгез куронэз – улӥсьёслэн пыриськемзы. Озьы, качкашуръёс огъя уже 148 сюрс манет поныны кулэ, сомында ик «Пригородный» эштос но ёрос администрация сётыны дась. Ваньмыз кулэезъя радъяськиз ке, уксё элькун ласянь висъяськоз на. Ӵектослэн быдэс дуныз - 1 миллион 440 сюрс манет котыр. Оскон вань, кутскем уж одно ик пӧрмоз шуыса. «Мыным со ӧвӧл кулэ» шуисьёс, валамон ини, шедёзы, но ӟеч ужлы дурбасьтӥсьёс тросгес. Кемалась тодмо: котькудӥзлэсь – пичиен, нош бадӟым уж быдэсме. Кичӧлтӥсь группа туж пыр-поч ужаз, вань юанъёс сэрттэмын-пертчемын, пуктэм ужпум валамон. Интыысь администраци тодматӥз схемаосын, кудъёсыз возьмато, кытчы но кӧня светильникъёс инъямын луозы сояз яке мукетаз ураме. Проектлы луыса али ужасьёсыз борды эшшо 70 светильникъёс пуктозы. Ӝытъёсы карын кадь югыт луоз ни, лэся, Качкашурын но. Котькудӥзлэсь быдэ вуэм муртлэсь 200 манет октыны пуктэмын. Шутэтскон нуналъёсы кичӧлтӥсь группа ужзэ мытӥз ини, мон но коркась корка ортчи. Мар со возьматӥз? Милям урамын егит семьяос уло: кин выль корказ пыремын ни, кин пуктӥське на. Уксё ваньзы кадь сётӥзы. Зэмзэ вераса, та уж сокем ик сюлэмыя ӧвӧл: та семьяослы, огшоры адямиослы, корка пуктонзы но капчиен уг сётӥськы, эшшо соослэсь кысконо луэ на. Нош макем потэ, ӟеч сюреслы, чагыр эстӥськонлы, югыт урамъёслы мед шумпотозы вал шуыса Ас ӵектосъёссы бордын ужаны кутскизы ни мукет гуртъёсын но. Пониноослэн чо югдытонэн герӟаськемын, пусошуръёслэн - сюрес лэсьтонэн.. Тужгес но дуноесь ӵектоссы Штанигуртын, Кожильын, Адамын – Качкашурын мындагес ик. Ваньзэсты али сюлмаськытэ одӥгез: тырмыт люкаськоз-а улӥсьёслэсь октэм уксё. Соку гинэ уго ӵектосэз улонэ пыӵатон азьланьтӥськоз. Нош вуоноез вамышен луоз торгъёсты ялон, солэн йылпумъянъёсызъя тодомы, кин, кыӵе лэсьтӥськисьёс ужез быдэстозы. Лариса Гурьянова, туспуктэм авторлэн Ивортон Глаз ёросысь «Иднакар» газетын потӥз. Ивортодэтъя «Удмуртия» агентстволэн но Удмуртиысь печатья но калыке ивортодэт вӧлмытонъя агентстволэн валче ӵектоссы. Тегъёс: Мерлык Удмуртия гурт умоятон Глазёрос | Мерлык |
Туспуктэм: Иван Коновалов Майя Бывальцева 24-тӥ гудырикошконэ Удмуртиын пильмаськылоз, зорыны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйпал но шундыпуксён вискысь уйин секундскын 2-7, нуназе 5-10 метре пельтоз. Элькунъя уйин +2…+7 градус луоз, интыосын музъем вылын -1 градусозь кынтоз. Нуназе +15…+20 градус возиськоз. Омыр зӥбет луло узвесь юбоя 743 миллиметр луоз, омырлэн мускытлыкез – 52 процент. Тегъёс: куазь Удмуртия | Инкуазь |
Майя Бывальцева Матэктӥсь шутэтскон нуналъёсы Удмуртиын куазь шӧдскымон уз воштӥськы. Со сярысь улосвыл пресс-службаез ивортӥз. 13-тӥ южтолэзе куазь кӧс возиськоз. Уйин температура -15…-20 градусозь лэзькоз, нуназе -5…-10 градус луоз. Арнянуалэ, 14-тӥ южтолэзе, Уйин -13…-18, нуназе -4…-9 градус возиськоз. Нуназе бере ӧжыт лымыялоз. Вуоно арня кутсконын лымыялоз. Уйин 6-11, нуназе 1-6 градус котырын возиськоз. Та нуналъёсы тӧл кужмоялоз, секундскын 10-14 метрозь пельтыны быгатоз. Куд-ог нуналъёсы сюресъёс вылын йӧвалег луоз Нырысь-валысь чакланъёсъя, вуоно арня шорын куд-ог интыосын лымыялоз, температура шӧдскымон уз воштӥськы. Тегъёс: Ижкар Гидрометцентр Удмуртия куазь тулыс | Инкуазь |
Туспуктэм: Григорий Фомин Майя Бывальцева Зол лымыямен сэрен вордӥськонэ, 22-тӥ толшоре, каръёсысь пиналъёс школае ветлытэк быгато, пумкылъян анай-атайёссы куто. Со сярысь Удмуртиысь дышетонъя министр Светлана Болотникова «ВКонтакте» мерлыко вотэсысь бамаз ивортӥз. Черкогуртъёсын но гуртъёсын, сюресъёс вылын секыт югдур сэрен, школа маршрутъёс ворсамын, соин ик дышетон дистанционной амалэн азьланьтӥськоз. Светлана Болотникова тодэ вайытӥз, дистантэ потон сярысь пумкылъян, котькуд школалэн кивалтӥсез ачиз кутэ, куазен югдурез лыдэ басьтыса. Дышетскись школае лыктӥз ке, соин урок ортчытозы. Нылпи садъёс дышем радлыкъя ужало. Тегъёс: Дышетон школаос куазь Удмуртия СветланаБолотникова | Дышетон но тодос |
Туспуктэм: Григорий Фомн Майя Бывальцева 14-тӥ толшоре Чайковскын биатлонъя Россилэн чемпионатэз улсын масс-старт ортчиз. Удмуртиысь Александр Корнев зарни медль утӥз. Спортсменъёс 15 иськемез, ыбылӥськон интые ньыль пор пыраса, ортчизы. Александр Корнев 10 кужмоосыз пӧлысь ӧз кыльылы. Ыбылӥськон интыын тӧл зол пельтэмен сэрен, тросэз шонер ыбылӥськыны ӧз быгатэ, но Ижкарысь спортсмен тӧлэз вормыны быгатӥз – куинетӥ но ньылетӥ рубежын вань мишеньёссэ ворсаз. Берпуметӥзэ ыбылӥськонысь нырысетӥ кошкиз но финиш гожез ган-гань ортчиз шуыны луоз – 40:57.2 (2). Азвесь медаль понна Башкортостаныссь Эдурд Латыпов но Тюмень улосвылысь Александр Поварницын нюръяськизы. Латыпов ӝоггес луэмзэ возьматӥз, со кыкетӥ инты басьтӥз – +15.3 (3), Поварницын куинетӥ луиз – +24.8 (3). Тодэ вайытом, азьвылгес Александр Корнев суперспринтын бронза медаль басьтӥз. Ижкарын вордскем Александр Поварницын комадаен нюръяськонын чемпион луиз. 18-тӥ толшоре ини Удмуртилэн шоркараз «Ижевская винтовка» ӵошатскон (0+) кутскоз. Тегъёс: Спорт Биатлон Удмуртия Россия Чайковский | Спорт |
Майя Бывальцева IT-классъёсын школаослэн лыдзы Удмуртиын 2017-тӥ арын кык поллэсь трослы йылоз, али 19-ысь42-озь. Со сярысь журналистъёслы вераз элькунысь информатизацияя но герӟетъя агентстволэн кивалтӥсез Андрей Прокошев. 1-тӥ куарусёнысен Ижкарысь 19 школаосын информатикаез но математикаез мур дышетонъя 7-тӥ но 10-тӥ классъёс усьтӥськизы, отын 585 пиналъёс тодон-валанъёс басьто. Вуоно дышетскон арын со школаосын 8-тӥ, 9-тӥ но 11-тӥ профильной классъёс усьтозы. Озьы нимаз ӧръя дышетон 5 классъёсын луоз. «Ми та программаез ёросъёсысь кӧня ке школаосын вӧлмытыны малпаськомы, али муниципалитетъёсын кенешонъёс мыно. Валтӥсь курон — школалэн но дышетӥсьёслэн та ӵектосэ пыриськыны дасьлыксы. Со кичӧлтон дунтэк, анай-атайёслэсь но, школалэсь но коньдон кулэ ӧвӧл. Школа ачиз пумкылъян кутэ, быгатэ-а со математикаез но информатикаез мур дышетон понна класс висъяны», — вераз Прокошев. Чакланъёсъя, вуоно дышетскон ар кутсконын «IT-вектор образования» элькун ӵектос борды эшшо 23 школаос итӥськозы. Тодэ вайытом, Андрей Прокошев озьы ик вераз Ижкарын IT-лицей кылдытон сярысь. Тегъёс: Дышетон Ижкар Удмуртия пиналъёс школаос Информатизацияяногеретъяагентство | Дышетон но тодос |
Туспуктэм: Константин Вознесенских Майя Бывальцева 22-25 тулыспалэ Шарканын Спортъя XXIX элькун тол гурт шудонъёс ортчозы. Ужрадэ 900-лэсь трос спортсменъёсты но 1 сюрслэсь трос учисьёсты возьмало. Со сярысь улосвыл тӧролэн но кивалтэтлэн пресс-службазы ивортӥз. Туэ пыриськисьёслэн но учкисьёслэн лыдзыя нокыӵе сюбегатонъёс уз луэ. Ӵошатсконъёс спортысь 12 амалъёсъя мынозы: куасэн бызьылон, тол полиатлон, куасэн бызьылонъя эстафетаос (спринт), баскетбол, хоккей, шахматэн, шашкиен шудонъёс, дарт, чорыган спорт, спорт семьяослэн но кивалтӥсьёслэн ӵошатсконъёссы. Оглом 93 комплект медальёс понна нюръяськон мыноз. Шудонъёслэн талисманэз Коньы луоз – ӝог, чупырес, чидась но ужаны мыло-кыдо пӧйшур. Тодэ вайытом, гурт шудонъёсты Яр ёросысь Шарканэ выжтон сярысь 2022-тӥ арын шуркынмонэ тодмо луиз. Кылем арын тол шудонъёс Сарапул ёросын ортчизы. Тегъёс: гуртшудонъёс Шаркан Удмуртия Спорт | Спорт |
Майя Бывальцева Ярысь Чеберлыко киужъёсъя центрысь кибашлыос калык творчествоя «Таланты Великой России» огъяросси вожвылъяськонэ пыриськизы. Конкурсэз онлайн амалэн Липецк улосвылысь Задонск карысь лулчеберетъя центр ортчытӥз. Со сярысь Чеберлыко киужъёсъя центрлэн «ВКонтакте» мерлыко вотэсысь огиназ ивортӥзы. 1-тӥ степенё лауреатлэсь дипломзэ басьтӥзы: - Надежда Кутявина - пу вылтӥ суредан ӧрын удмуртъёслэн сюан дӥськутэнызы но гужем нуллон дӥськутэнызы мунёооссэ возьматӥз; - Мария Барышникова - сяме пырем амалэн куэм сюбег ӝӧккышетэз но палантинэз понна; - Михаил Семакин – пуэз вӧлон ӧрын гуразьпалэ вить арбериослэсь бичетсэ но шкатулказэ дунъязы. Со сяна, Надежда Торопова бадьпу ньӧрлэсь корзинаез но пужым выжыослэсь пунэм нянь возённиез понна 3-тӥ степенё лауреатлэсь дипломзэ басьтӥз. Вожвылъяськон кык толэзь кыстӥськиз. Отчы 70 улосвылъёсысь пыриськисьёс 2 сюрс 131 ужъёссэс возьматӥзы Тодэ вайытом, Удмуртиысь кибашлыослэн ужъёссы Россиысь финн-угор калыкъёслэн киужъёссыя «Дерево дружбы финно-угорских ремёсел» адӟытонэ пырисько. Нош Ижкарысь Калык творчествоя элькун юртын (Удмурт урам, 284) удмурт айшетъёслы сӥзем «Всё начинается с фартука» («Ваньмыз кутске айшетысен») адӟытон ужа. Тегъёс: Лулчеберет Яр Удмуртия вожвылъяськон кибашлыос киуж | Лулчеберет но туризм |
Майя Бывальцева 23-тӥ куартолэзе потон уе Удмуртиын музъем вылын кынтоз шуыса чаклало. Со сярысь улосвыл Гидрометцентрлэн пресс-службаез ивортэ. Матысь уй салкым луоз, температура +2…+7 градусозь лэзькоз, куд-ог интыосын музъем вылын 0…-1 градусозь кынтоз Удмуртиысь Гидрометцентрлэн пресс-службаезКӧснуналэ нуназе +13…+18 градус возиськоз. Ӝытазе элькунэ лымшорысь циклон вуоз, интыосын зороз. 24-тӥ куартолэзе, тросаз ёросъёсын зороз, интыосын гудыръяны быгатоз. Тӧл кужмоялоз, куд-ог дыръя секундскын 10-15 метрозь пельтоз. Арнянуналэ потон уе +5…+10 градус, нуназе +17…+23 градус луоз. Вуоно арня кутсконын интыосын зороз, нуназе +12…+17 градус котырын возиськоз шуыса чаклало. Тегъёс: Гидрометцентр Удмуртия куазь | Инкуазь |
Константин Вознесенских Анжелика Тихонова корреспондент Быдӟым Атыкай ожлэн нырысетӥ нуналъёсысеныз ик Горд армилэн радъёсаз тросэз удмурт гожъясьёс, кылбурчиос но султӥзы. Соос пӧлын Пётр Блинов, Филипп Кедров, Михаил Петров, Аркадий Клабуков, Михаил Можгин, Игнатий Гаврилов, Тимофей Шмаков, Михаил Воронцов, Степан Широбоков. Озьы ик фронтэ Ашальчи Оки, Николай Байтеряков, Михаил Лямин но мукетъёсыз кошкизы. Кылбурчи Филипп Кедров ротаен кивалтӥз. Кылбурчи, драматург Игнатий Гаврилов ожгар корреспондентвал. Михаил Петров командирлэн воштӥсез луиз, Михаил Лямин – штабысь офицер, Степан Широбоков – шофёр, «Катюшаос» доры снарядъёс вуттылӥз, Ашальчи Оки – хирург луыса ужаз. Ож бусыосын но соос ӧз вунэтылэ кылбуръёс, веросъёс, очеркъёс, статьяос гожъяны. Ож кутскем бере кык толэзь гинэ ортчыса, Удмуртиысь кун издательство ужъёсынызы ӟуч но удмурт кылын бичетъёс поттӥз, соос пӧлын «Ми вормом!». Нош 1943-тӥ арын издательствоын ик «Патриотъёс» сборник дасязы. Отчы Михаил Можгинлэн, Аркадий Клабуковлэн, Михаил Горбушинлэн, Василий Садовниковлэн но мукетъёсызлэн очеркъёссы, кылбуръёссы пыризы. Оглом Удмуртиысь 40 пала ӟуч но удмурт гожъяськисьёс фашистъёсын ожмаськизы. Кинлы ке шуд усиз вордскем палъёсаз бертыны, кинлы ке ӧз. Ӵапак соослы сӥзьыса, ми, ивортодэтъя «Удмуртия» агентство, Быдӟым Атыкай ож сярысь кылбуръёсын видеоролик дасямы. Сое лэсьтыны Удмуртиысь йӧскалык лыдӟетъюртын ужасьёс юрттӥзы. Соос Флор Васильевлэсь, Алексей Ельцовлэсь но Николай Байтеряковлэсь кылбуръёссэс лыдӟизы. Тегъёс: Удмуртия Йӧскалыклыдӟетъюрт Ижкар БыдӟымАтыкайож ВормонНунал кылбурет | Мерлык |
Туспуктэм: Татьяна Пунгина Майя Бывальцева Удмуртиын санавиаци ужаны кутскем дырысен вертолёт 600 пол омыре ӝутскылӥз ни, нош 2022-тӥ арын кутсконысен – 132 пол. Со сярысь элькунысь тазалыкез утёнъя министерстволэн пресс-службаез ивортӥз. « Санавиацилэн юрттэтэз ӵемгес кулэ луэ инфаркт, инсульт шуккем муртъёслы, секытэн нылкышноослы, зол сутскем яке кынмам адямиослы, сюрес вылын шуккиськемъёслы – отын, кытын котькуд минут дуно. Валтӥсь ужпум – нимысьтыз юрттэт сётон понна пациентэз ӝоггес вуттон » Андрей Багаутдинов, 1 номеро элькун эмъюртысь Сэрыт эмъюрттэт сётонъя элькун центрлэн кивалтӥсез 12-тӥ гудырикошконэ Ижкаре, паласькись висёнъёсъя элькун эмъюртэ, Сьӧлта ёросысь 63 аресъем воргоронэз вайизы. Со лемтэй энцефалитэн черламын шуыса малпан вал, секыт тазалыкен пиосмуртлы нимысьтыз юрттэт кулэ луиз. Машинаен вайыны 2 час бырысал, нош вертолэётэн 30 минут ӵоже вуттӥзы. Туэ толшорысен гудырикошконозь Удмуртиысь санавиацилэн вертолётэз 119 адямиез эмъяськонниосы вайиз, 13 учырын эмчиос интыын визь-кенеш сётыны яке операци лэсьтыны ветлӥзы. 23 пол пиналъёс доры потазы, со пӧлысь витезлы одӥг арес тырмымтэ на вал. Куинь пол вертолёт элькунлэн палэназ лобаз – Перме, Нижний Новгородэ, Екатеринбуре. Удмуртиын санавиаци 2019-тӥ арын «Здравоохранение» йӧскалык ӵектослы луыса ужаны кутскиз. Тодэ вайытом, Пыктос висёнъёсъя элькун эмъюртысь анестезиологияя но реанимацияя ёзэтэ туала реанимаци койкаос басьтӥзы. Тегъёс: тазалыкезутён эмчиос юрттэт Удмуртия | Тазалык |
Туспуктэм: Руслан Нуриахметов Майя Бывальцева Вуись шутэтскон нуналъёсы, 10-11 толсуре, Удмуртиын куазь туж лымыё но тӧло луоз, шунытгес кариськоз. Со сярысь улосвыл Гидрометцентрлэн прессс-лужбаез ивортӥз. Элькунлэн бадӟым люкетаз кема дыр ӵоже лымыялоз, куд-ог интыын трос ӝоктоз, вордӥськонэ кот лымы усьыны быгатоз. Нырысь-валысь чакланъёсъя, куинь нуналскын толэзьем эсэплэн 50-90 процентэз лымы усёз. Сюресъёс вылын лымы вӧлдэт, пельтэмъёс улозы. Лымыян дыръя котыр урод адӟиськоз. Вуоно уе -13, нуназе -11 градусозь кезыьыт возиськоз. Арнянуналэ, 11-тӥ толсуре, уйин -6…-11, нуназе -3…-8 градус луоз. Вордӥськонэ, 12-тӥ толсруе, уйин но нуназе термометръёс -2…-7 градус возьматозы. Нырысь-валысь чакланъёсъя, 13-тӥ толсуре потон уе лымыялоз на, нуназе пумен ӧжытгес луоз. Тодэ вайытом, сюресъёсты возись ёзэсъёс вылӥ дасьлыке выжтэмын. Тегъёс: Удмуртия куазь лымы | Инкуазь |
Майя Бывальцева Дэбесын гурт шахматистъёслэн ӝог шудонъя элькун ӵошатсконъёсазы котькулэсь трос спортсменъёс пыриськизы – 191. Со сярысь Удмуртиысь Спортъя дасяськонъя центрлэн «ВКонаткте» мерлыко вотэсысь огиназ ивортэмын. Медальёс понна вожвылъяськыны 11 ёросъёсысь шахматистъёс вуизы: Балезино, Вавож, Дэбес, Эгра, Кез, Красногорск, Пичи Пурга, Сьӧлта, Ува, Шаркан, Якшур-Бӧдья. Элькун ӵошатсконъёслы йылпумъянъёсъя медальёс вань 11 еросъёсысь ыстэм муртъёс басьтӥзы Радъясьёс нимысьтыз пусйизы тужгес пинал пыриськисьёсты 2013-тӥ арын вордскемъёсты) – Якшур-Бӧдья ёросысь Дарья Булдаковаез но Шаркан ёросысь Богдан Савиновез. Озьы ик ӵошатсконъёс улсын 19 командаос швед шахматъёсъя турнире пыриськизы, судьяослэсь элькун семинарзы но толшоре Дэбесын ӝог шахматъёсъя но блицъя огъяросси ӵошатсконъёсты радъян пумысен кенешон ортчиз. Ватсалом, шахматэн ӵошатсконъёс тол элькун гурт шудонъёсы но пыртэмын. Туэ Шудонъёс Дэри ёросын ёросын ортчозы, та нуналъёсы солэн талисманэныз тодматӥзы. Тегъёс: Спорт Дэбес Удмуртия шахмат | Спорт |
Туспуктэм: ИА «Удмуртия» Майя Бывальцева Удмуртилэн тӧроез Александр Бречалов элькунын улӥсьёсты Тодонлык нуналэн но выль дышетскон ар кутсконэн ӟечкылаз. Со дышетӥсьёслы вань сюлэмзэс сётыса ужамзы понна тау кариз. Дышетӥсьёслы малпанъёссылы быдэсмыны сӥзиз, дышетскисьёслы но студентъёслы – выль вормонъёс но дӥсьтон, анай-атайёслы – валан но визьмо-буро луон. « Нырысь ик та нунал дышетӥсьёсмы понна аспӧртэм. 2023-тӥ арез Россилэн азьмуртэз Владимир Владимирович Путин Дышетӥсьлэн но визьнодасьлэн ареныз ялӥз, со эшшо одӥг луонлык соослы быгатӥсь, Атыкай музъеммес яратӥсь егитъёсты будэтэмзы понна. Котькудмылэн азинсконъёсмы сьӧрын дышетӥсьёсмы но сыло. Соос та дуннеез тодыны тыршонмылы дурбасьто. Дышетон программая вань кулэ ивортодэт сётэм сяна, Шаермес яратыны, мар шонер, нош мар ӧвӧл валаны дышето. Милям ужпуммы – соослы ужаны умой условиос кылдытон. Соин ик ми выль школаос но «Точка роста» центръёс усьяськом, парти ӵектосъя юртъёсты рос-прос тупатъяськом, выль тӥрлык басьтӥськом, тодон-валанъёссэс будэтыны луонлыкъёс кылдытӥськом. Вань воштӥськонъёс дышетскисьёслы котыр ласянь тодон-валанъёс басьтыны но быгатонлыкъёссэс усьтыны луонлыкъёс сётонэ ӧръямын » Александр Бречалов, Удмуртилэн тӧроез Озьы ик со ватсаз, дышем сямен туэ но нырысетӥ классэ мынэм пиналъёс Удмуртиысь кун циркын возьматонъёсты учкозы. Тегъёс: Удмуртия АлександрБречалов Тодонлыкнунал | Мерлык |
Туспуктэм: Алексей Арзамасцев Майя Бывальцева Удмуртиын 23-28 гудырикошконэ тросаз ёросъёсын нюлэскын тылпу потонлы бадӟым кышкытлык возиськоз (4-тӥ класс). Со сярысь, улосвыл Гидрометцентр вылэ чӧлскыса, Ижкар администрацилэн пресс-службаез ивортӥз. Элькунын тылскемъёс лэсьтыны, жуг-жагез но куасьмем будосъёсты сутыны, тылпу потонэ вуттыны быгатӥсь ужъёсты нуыны, усьтэм тыл вылын сиён пӧраны уг яра. Шуэрес учыр кылдыку 112 яке 101 номеръя жингыртоно. Тегъёс: нюлэс тылпу инкуазь Удмуртия | Инкуазь |
Анжелика Тихонова корреспондент Таяз арняе Удмуртиын шуныт луоз. Температура южтолэзьлэн пумызлы тупалоз, ивортэ элькун гидрометцентрлэн пресс-службаез. Арня ӵоже температура зол уз воштӥськы. Но арня кутсконын уйин но нуназе омыр шунытлыклэн висыз золгес шӧдӥськоз. Уйин -4..-9 градуос луоз, нуназе +2..+7 градус. Арня пумын виссы кулэсмоз. Куазез чакласьёслэн ивортэмзыя, уйин -3..-4 градус луоз, нуназе - +3..+4 градус. Со сяна, вирнуналысен арня пумозь лымы но зор усьыны быгатозы. Сюресъёс вылын йӧвалег луыны быгатоз. Шутэтскон нуналъёсы тӧласькоз, зор-кот усьыны быгатоз. Тегъёс: Ижкар Удмуртия Гидрометцентр инкуазь тулыс | Инкуазь |
Туспуктэм: Кристина Галяутдинова Наталия Сильвестрова Удмуртиын ивортодэт ужъёсъя управление кылдытӥзы. Улосвыл тӧроен кинюртэм косэтэз (указэз) элькун тӧролэн но кивалтэтлэн нимлыко сайтазы поттӥзы. Управление быдэсъясь ёзэтъёслэсь но интыысь кивалтӥсь ёзэтъёслэсь ивортодэтэз ватытэк ужамзэз чаклалоз. Озьы ик со пумкылъянъёсты но ужпумъёсты шараянъя стратеги лэсьтонэ пыриськоз. Выль ёзэтэ 10 адями пыре. Сое кылдытонэн ӵоже кун служащийёслэн ог лыдзы уз буды но коньдэтэ ватсам быдтонъёс уз вутты. Управление косэтэз кинюртон нуналэ, 29-тӥ инвожое, ужаны кутскиз. Тегъёс: Политика Мерлык Ижкар Удмуртия | Политика |
Майя Бывальцева Удмуртиысь ЦИК ивортэмъя, Россилы азьмуртэз быръёнъёсын элькунын азьпалан мынэ Владимир Путин, та дырлы чотам бюллетеньёсъя со понна куразэс сётӥзы 76,12 процентэз бырйисьёс. Кыкетӥ интыын Павел Грудинин – 10,94 процент. Владимир Жириновский куинетӥ – 6, 75 процент. Ньылетӥ Ксения Собчак – 1,8 процент. Куиньмос люкетсэ бюллетеньёсты эскерем бере нырысь-валысь йылпумъянъёсъя, Удмуртиын куара сётонэ 63,31 процентэз бырйисьёс пыриськизы. Тегъёс: быръёнъёс Удмуртия Россилэназьмуртэз Быръёнъёсъяӧри | Политика |
Анжелика Тихонова корреспондент 5-тӥ оштолэзе Удмуртиын атайёслэн элькун форумзы ортчоз. Улосвылысь тӧролэн но кивалтэтлэн пресс-службазылэн ивортэмезъя, ужрадэз нылпилэн эрикрадъёсызъя элькун тӧро бордын ужась ужоскетчи Ольга Авдеева ортчытоз. Туала вакытэ семья мер институт пӧртэм шуг-секытъёсын пумиське, огез соос пӧлысь - социумын кылкутӥсь но мыло-кыдо атайёслэн кулэлыксы кулэсмон. Та шуг-секытъёсты валаса но семьяын но улонын атайлэсь интызэ утьыны тыршыса, Удмуртиысь пӧртэм муниципал кылдытэтъёсысь мыло-кыдо анай-атайёс ӵош кариськыса атайлыклэсь кулэлыксэ азинтыны но улӟытыны кутскизы Удмуртиысь тӧролэн но кивалтэтлэн пресс-службазыФоруме атайёслэн движениысьтызы азьветлӥсьёсты, Атайёслэн кенешъёсысьтызы, школаосысь анай-атай комитетъёсысьтызы ыстэм муртъёсты но мыло-кыдо атайёсты ӧтё. Пумиськонын таӵе ӧръёсты сэрттозы-пертчозы: - югдытон – анай-атайёслэсь тодон-валанзэс будэтон: интерактивной занятиос, тренингъёс, визь-кенешъёс, нылпи педагогикая но адямиослэн кусыпъёссыя психологияя ӧнерчиосын пумиськонъёс радъян; - физкультура но тазалыкез юнматон – ёросъёсын семьяен шутэтсконын интерактивной амалъёсты азинтон, нылпиосын семьяосын, быдэ вуымтэос но егитъёс пӧлын тазалыко улон амалъёсты вӧлмытон, спорт ужрадъёсты радъян, «азбар шудонъёсты» улӟытон; - «атайёслэсь патрульзы» - воргоронъёсты-атайёсты туж кулэ луись ужпум - нылпиосты кышкытлыкъёслэсь утён - котырын огазеян. Ужрадлы йылпумъянъёсъя Атайёслэсь элькун кенешсэс кылдытыны малпало. Форум Ижкарысь Нылпи творчествоя дворецын 10 часысен 13 часозь ортчоз. Тегъёс: Удмуртия нылпиос семья Мерлык нылпиослэнэрикрадъёссыяужоскетчи | Мерлык |
Наталья Тетерина Туннэ, 18-тӥ оштолэзе Удмуртилэн тӧроез Александр Бречалов элькунысь йӧскалык лулчеберетъя огазеяськонъёслэн азьветлӥсьёсынызы пумиськылыкуз ивортӥз, улосвылысь буш улӥсь юртъёсты мер огазеяськонъёслы ватсаса интыос улэ сётыны луоз шуыса. Удмуртиысь армянъёслэн «Урарту» огазеяськонзылэн кивалтӥсез Мнацакан Аракелян пусйиз, соослэн тросэз ужрадъёссы Ижкарысь Калыкъёслэн эшъяськон юртазы ортчо шуыса. Элькунын 130 йӧслыкъёс уло бере, ӵемысь ваньмызлы юртын инты уг тырмы. Классъёс зэмзэ но уг тырмо. Куд-ог дыръя ми ужаськом татын но (конференц-залын — ред), кабинетъёсын но, ог-огмылы люкетонтэм понна. Эктонъя зал, кудӥз милям вань, отын дыр ӧжыт сётӥське. Ми ӝоггес выриськом, ӝоггес потӥськом, мукет диаспоралы (залэз бушатыны — ред.) Мнацакан Аракелян, Удмуртиысь армянъёслэн «Урарту» огазеяськонзылэн кивалтӥсезАлександр Бречаловлэн кылъёсызъя, уже кутӥськытэк улӥсь юртъёсты нырысь-вылысь эскеронъя, мер огазеяськонъёслы ватсаса интыос вань. Куартолэзе рос-прос эскерозы, кызьы соос кутӥськозы. Ми дасесь, куд-ог юртъёс коньдонэн медъямын луозы шуыса <…>, нош куд-огъёссэ юртъёсты ми, шуом, кивалтӥсь аппаратын оптимизаци бере, условной рубль понна арендае сётом. <…> Мон малпасько, матысь 3–4 толэзь ӵоже та ужпумез быдэстом Александр Бречалов, Удмуртилэн тӧроезЙӧскалык огазеяськонъёслэн ужрадъёсынызы тодматскыса, Александр Бречалов шахматэн шудонъя йӧслыккуспо турнирлы саклык висъяз. Со верамъя, кылем арын инвожое Азбарлэсь, Ёрослэсь, Ижкарлэсь но Россилэсь нуналзэ пусъён улсын элькунлэн шоркараз улӥсьёс куремъя шахматэн шудонъя вожвылъяськонъёс ортчизы. Нош йӧскалыкуспо турнир сярысь тӧролэн кылэмез ӧй вал. Мае тӥ радъяськоды, сое мыным потэ ӵектэме огъя дырпусэ пыртыны но (Россиысь шахматъя — ред.) федерацилэн тӧроезлы возьматыны, малы ке шуоно мон ӧй кылылы, йӧскалык кусыпъёс улсын таӵе ужрадъёс ортчытӥсько шуыса Александр Бречалов, Удмуртилэн тӧроезТодэ вайытом, Удмуртилэн тӧроез йӧскалык лулчеберетъя огазеяськонъёсын пумиськылыкуз Каракулино ёросысь Кулюшево черкогуртысь школае пор кылъя дышетӥсьлэсь ставказэ ватсан сярысь вераз. Пор пиналъёслы анай кылзэс дышетон луонлык вуоно дышетскон арысен кылдыны кулэ. Тегъёс: Ижкар Удмуртия Мерлык йӧслыкъёс АлександрБречалов | Мерлык |
Майя Бывальцева 7-тӥ куартолэзе Удмуртиын лымшор но шор ёросъёсын дырын-дырын зороз, интыосын гудыръялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Пуксёнэ улосвылын пильмаськылоз, тӧл лымшор но шундыӝужан вискысь секундскын 8-13 метре пельтоз. Нуназе элькунъя +18…+23 градусозь возиськоз. Омыр зӥбет луло узвесь юбоя 744 миллиметр луоз, омырлэн мускытлыкез – 72 процент. Тодэ вайытом, Вормон нуналэ Удмуртиын куазь шуныт но кӧс луоз шуыса чаклало. Тегъёс: МЧС Удмуртия куазь | Инкуазь |